Pesakit Diabetes Biasanya Takut Kalau Ada Luka Bernanah, Ini 8 Petua Untuk Merawatnya

Pesakit diabetes yang terlantar atau yang tidak mampu menggerakkan tubuh badan dengan kerap amat berisiko untuk mengalami ulser tekanan atau
bedsores
. Adakah ulser pesakit diabetes ini berbahaya dan bagaimanakah cara merawat luka bernanah ini dengan pantas?

Bedsores
 atau ulser tekanan

Secara umumnya,
bedsores
 ialah keadaan di mana berlakunya ulser akibat tekanan tubuh. Ada yang mengenalinya dengan sebutan luka baring.

Ia merupakan sejenis kecederaan yang berlaku pada kulit atau tisu pada kulit yang berpunca daripada tekanan berterusan ke atas permukaan kulit tersebut.

Ulser tekanan ini biasa berlaku pada permukaan kulit bertulang seperti lutut, tumit atau buku lali.

Kebanyakan mereka yang mengalami ulser tekanan ini ialah mereka yang terlantar dan tidak mampu untuk bergerak dengan kerap seperti
pesakit diabetes yang kronik atau pesakit diabetes warga emas.

Ini menyebabkan kawasan permukaan kulit mereka mengalami tekanan berterusan.

Ia boleh dirawat, namun mungkin ada yang tidak boleh sembuh dengan sepenuhnya.

Simptom dan tanda ulser tekanan

Terdapat beberapa simptom atau tanda jelas yang menunjukkan sekiranya seseorang itu mengalami ulser tekanan. Antara tanda-tanda tersebut ialah:

Perubahan pada warna kulit

Perubahan pada tekstur kulit

Kulit menjadi lebih lembut

Keluar cairan daripada kawasan ulser tersebut

Kulit jadi membengkak

Kawasan kulit yang terjejas berasa lebih sejuk atau lebih panas berbanding kawasan kulit yang lain

Kulit mengalami kemerahan

Berlakunya luka kecil pada kawasan ulser tersebut

Cara merawat luka bernanah atau ulser bagi pesakit diabetes

Bagi ulser pesakit diabetes, terdapat beberapa cara merawat luka bernanah yang boleh anda gunakan untuk merawatnya dengan lebih pantas.

Namun, ia hanya berkesan apabila cara-cara ini dilakukan secara bersama. Ia tidak berkesan sekiranya anda hanya melakukan satu tip sahaja.

Antara cara merawat luka bernanah yang boleh digunakan ialah:

Cara merawat luka bernanah 1: Alihkan tekanan pada kawasan yang terjejas

Kerap bertukar posisi badan agar anda tidak berada atau kekal pada satu posisi sahaja.

Dengan kerap bertukar posisi, ia boleh mengelakkan tekanan pada sebelah sisi sahaja dan boleh mengelakkan ulser tekanan.

Selain itu, keraplah berjalan setiap hari. Sekiranya tidak mampu untuk berjalan atau bergerak, gunakan kemudahan seperti kerusi roda untuk menggerakkan tubuh anda seketika.

Cara merawat luka bernanah 2: Membersihkan luka

Sekiranya anda hadir ke hospital atau klinik,
doktor akan membuang tisu-tisu mati atau yang telah dijangkiti bagi mempercepatkan proses penyembuhan di kawasan ulser tekanan tersebut.

Anda juga boleh mendapatkan khidmat penjagaan kesihatan yang akan hadir terus ke rumah anda bagi membantu anda melakukan perkara ini.

Cara merawat ulser 3: Amalkan pemakanan yang berkhasiat

Pemakanan yang sihat dan seimbang sedikit sebanyak dapat membantu proses penyembuhan luka diabetes dan luka ulser anda.

Amalkan diet yang tinggi kandungan protein selain pengambilan buah-buahan dan sayur-sayuran setiap hari.

Cara rawat ulser 4: Pastikan luka ulser sentiasa bersih

Cara merawat luka bernanah yang seterusnya adalah anda boleh mencuci luka ulser dengan menggunakan air garam atau larutan povidone-iodin bagi mengelakkan ulser tekanan menjadi lebih buruk.

Luka yang sentiasa bersih mengurangkan risiko anda daripada mudah untuk mendapat jangkitan serangan bakteria.

Cara merawat ulser 5: Balut kawasan luka ulser dengan kain bersih

Cara merawat luka bernanah di hospital, proses ini dikenali sebagai
dressing
.

Luka ulser anda perlu dibalut dengan pembalut kain kasa bersama-sama ubatan tertentu bagi mengelakkan jangkitan menjadi lebih buruk.

Pembalut kain kasa ini berfungsi sebagai penahan bagi luka ulser daripada dijangkiti oleh bakteria.

Cara rawat ulser 6: Jangan lupa ambil antibiotik

Antibiotik berfungsi sebagai ubat melawan jangkitan bakteria yang boleh membuatkan keadaan ulser menjadi lebih buruk.

Doktor akan memberikan anda antibiotik bagi mempercepatkan proses pemulihan anda.

Cara merawat ulser 7: Terus jalani rawatan diabetes

Keadaan diabetes boleh melambatkan penyembuhan ulser pesakit diabetes.

Oleh itu, bagi pesakit yang mempunyai ulser pesakit diabetes, anda perlu terus menjalani rawatan yang telah diberikan kepada anda untuk membantu memudahkan proses penyembuhan.

Cara rawat ulser 8: Gunakan bahan di rumah

Rawatan juga boleh dilakukan dengan menggunakan bahan-bahan yang boleh didapati di rumah anda.

Sebagai contoh, penggunaan aloe vera dilihat berkesan dalam menyembuhkan luka kecil seperti luka ulser.

Selain itu, aloe vera juga dilihat berkemampuan mencegah ulser tekanan jika digunakan setiap hari pada kawasan ulser tersebut.

Komplikasi ulser tekanan

Sekiranya ulser pesakit diabetes ini tidak dirawat dengan sepatutnya, ia boleh menyebabkan beberapa komplikasi lain kepada diri anda.

Antaranya adalah seperti penyakit selulitis, jangkitan pada tulang atau sendi,
berlakunya kanser kulit dan juga penyakit sepsis.

Oleh itu, sekiranya anda mempunyai simptom-simptom ulser tekanan, lakukan tip-tip yang telah kami nyatakan di atas sebagai langkah menyembuhkan ulser dengan lebih pantas.

Jangan sesekali mengambil mudah mengenai ulser tekanan ini, apatah lagi sekiranya anda mempunyai penyakit diabetes.


Mama Risau Anak Dah Start Bercouple? Tenang, Cuba Ikut Petua Ini

Apabila anak menyatakan keinginan bercinta, pastinya anda akan berasa bimbang, bukan? Ini kerana bagi ibu bapa, anak akan sentiasa dianggap seperti si kecil yang perlu dilindungi.

Jadi bagaimana untuk ibu bapa berdepan dengan situasi anak ingin bersama seseorang?

Untuk mendapatkan lebih banyak info tentang Keibubapaan, sila dapatkannya
di sini.

Anak mula bercinta?

Sebagai ibu bapa, kita pastinya mahukan anak untuk sentiasa berada dekat dihati.

Kita akan sentiasa mahu melindungi mereka dengan apa jua cara bagi memastikan mereka tetap sihat dan bahagia, betul tak?

Memikirkan ada individu yang mungkin menyakiti mereka secara fizikal atau emosional pastinya agak menakutkan.

Namun pada hakikatnya, kita tidak akan boleh sentiasa melindungi mereka.

Hati yang kecewa dan terluka semasa fasa percintaan
 atau
couple
adalah sesuatu tidak mungkin dapat dielakkan.

Bahkan, ia adalah proses perkembangan yang perlu dilalui oleh anak bagi mendewasa dan mematangkan diri mereka.

Kebanyakan ibu bapa pasti tidak bersetuju apabila memikirkan anak akan bercinta dan mungkin melarangnya. Namun berhati-hatilah.

Pada fasa ini, anak remaja anda akan menjadi lebih sensitif.

Jika anda tidak mengizinkan anak untuk bersama dengan seseorang, ia perlu dilakukan dengan cara yang berhikmah atau kesannya akan menyebabkan hubungan kalian terjejas.

Anak akan bercinta: Tip untuk ibu ayah

Hello Doktor ada 6 panduan yang boleh membantu ibu bapa mendepani situasi tersebut.

#1. Terbuka dengan perkembangan anak

Sama seperti memulakan fasa kehidupan baharu,
memasuki dunia percintaan adalah sesuatu yang menarik dan juga menakutkan – sama ada untuk anak mahupun ibu bapa
.

Anak perlu bersedia untuk meluahkan perasaan, menerima risiko penolakan, mempelajari cara bercinta dan apakah sebenarnya yang dimaksudkan dengan percintaan.

Seperkara yang perlu anda fahami, percintaan ini atau lebih dikenali sebagai cinta monyet adalah peluang untuk anak lebih mendalami tentang kehidupan.

#2. Menetapkan peraturan bersama

Sebagai ibu bapa, adalah menjadi tugas anda untuk menjaga keselamatan anak dan membantu mereka mempelajari kemahiran yang diperlukan untuk menjalani hubungan sihat.

Apabila anak remaja anda akan bercinta, mereka memerlukan sedikit peraturan.

Ia perlulah
berdasarkan kesesuaian tingkah laku
 mereka dan bukannya bergantung pada usia semata-mata.

Berikut antara beberapa peraturan berkaitan aspek keselamatan yang boleh ditetapkan kepada anak:

Berkenalan dengan mana-mana individu yang akan bercinta dengan anak remaja anda

Jadikan janji temu tanpa pengawasan sebagai 1 keistimewaan

Mengetahui jadual/perancangan anak

Menetapkan beberapa had yang jelas. Pastikan anak faham bahawa anda perlu mengetahui perincian dengan siapa mereka akan bersama, ke mana hala tujuan dan individu lain yang akan turut berada di sana

Tetapkan had umur. Ini penting kerana pastinya anda tidak mahu
anak remaja bersama dengan seseorang yang terlalu tua usianya
, bukan?

#3. Sentiasa berbual dengan anak

Penting untuk ibu bapa bercakap dengan anak remaja mereka mengenai pelbagai topik berkaitan percintaan, seperti nilai diri, harapan dan tekanan rakan sebaya.

Anda boleh membantu dengan menjelaskan kepada anak bagaimana situasi percintaan bagi seorang remaja.

Walaupun mungkin perspektif anda agak ketinggalan, namun sekurang-kurangnya perkongsian itu dapat memulakan perbualan.

Tanyakan kepada anak tentang pandangan mengenai temu janji dan berikan mereka peluang untuk bertanyakan soalan sekiranya ada.

Anda juga boleh berkongsikan pengalaman diri sendiri.

Anak ingin bercinta #4.
Penggunaan media sosial

Anda perlu
memantau penggunaan teknologi anak.

Walaupun ia merupakan alat penghubung, namun terdapat kemungkinan untuk digunakan dengan cara yang salah.

Perkenalan melalui platform media sosial adalah perkara biasa. Pun begitu, wujud risiko untuk anak berkenalan dengan individu yang tidak sepatutnya.

Ambil peluang untuk bercakap dengan anak mengenai
kesan penyalahgunaan menghantar mesej seperti sexting
, media sosial dan aplikasi percintaan lain.

Pastikan anak menyedari bahawa gambar yang dibuang setelah dihantar, mungkin disimpan oleh penerima dan disebarkan.

#5. Bertemu dengan pasangan anak

Cari peluang untuk bertemu dengan pasangan anak, sama ada lelaki mahupun perempuan.

Walaupun anak mungkin bercinta dengan kawannya yang telah anda kenali bertahun-tahun, tetapi jangan ambil mudah.

Ambil maklum mengenai rancangan mereka untuk keluar: ke mana destinasinya, had waktu dan sebagainya.

Pastikan anak faham apa yang dilakukan bukanlah tanda anda mengongkong, tetapi menunjukkan keprihatinan sebagai ibu bapa.

#6. Bercakap mengenai persetujuan diri

Anak mungkin menolak untuk bercakap mengenai perkara ini, tetapi hakikatnya ia adalah penting untuk dibincangkan apabila mereka ingin bercinta.

Perkara sebegini tidak akan menjadi topik perbualan yang akan anak borakkan dengan rakan-rakannya. Jadi anda adalah individu sewajarnya untuk memberikan peringatan ini.

Pastikan anak mengetahui bahawa mereka tidak boleh membuat andaian tentang apa yang difikirkan pasangan.

Jika berada dalam keadaan ragu-ragu, minta anak untuk bertanya pada diri sendiri mengenai pilihan yang terbaik.

Pastikan juga anak mengetahui bahawa keadaan dimanipulasi, dijatuhkan secara lisan,
serangan seksual
atau
dijauhkan daripada ahli keluarga atau rakan-rakan adalah petanda hubungan tidak sihat.

Kesimpulannya

Walaupun anda berasakan diri bersedia apabila anak menyatakan mereka akan bercinta dengan seseorang, namun kegusaran di hati tetap takkan dapat disingkirkan sepenuhnya.

Paling penting, anda harus sentiasa bertenang.

Pada masa anda remaja dahulu pun, pastinya pernah melalui fasa cinta monyet juga, betul tak?

Anda pastinya mahu menjadi individu pertama yang dicari anak apabila berdepan masalah, bukan?

Jadi,
cubalah untuk bersikap terbuka dan menyokong anak
 selagi apa yang dilakukan mereka tidak melampaui batasan.


Gangguan Kegelisahan Bukan Sekadar Permainan Di Minda

Artikel ini ditulis dengan kerjasama
Naluri
.

Apa yang anda faham mengenai gangguan
kegelisahan
? Jika anda sering mengalami dan memikirkan dialog seperti:

“Bagaimana sekiranya produktiviti saya menurun?’, “Bagaimana sekiranya apa yang saya katakan hanya sia-sia?’, “Bagaimana sekiranya saya gagal dalam ujian matematik?’

Soalan-soalan seperti “Bagaimana sekiranya’ yang sering kita hadapi setiap hari adalah pencetus kepada kegelisahan. Kegelisahan adalah
emosi
 manusia yang normal terhadap jangkaan ancaman yang berlaku pada masa hadapan. Kita mungkin berasa gelisah sebelum bermulanya peperiksaan, pembentangan atau acara-acara sosial. Ianya adalah respons semulajadi yang membantu kita untuk sentiasa berwaspada, memberi tumpuan dan bersedia untuk lakukan yang terbaik. Tetapi kegelisahan boleh menjadi melampau, sehingga mengganggu kehidupan kita apabila ianya berlebihan.

Terlalu banyak berfikir, kegelisahan tanpa sebab yang kuat adalah petanda gangguan kegelisahan. Manusia yang mengalami gangguan kegelisahan bergelut dengan emosi yang kuat dikenalpasti melalui pemikiran dan kegelisahan yang berulang dan berpanjangan serta perubahan fizikal seperti denyutan
jantung
 yang laju serta peningkatan tekanan darah. Seseorang dengan gangguan kegelisahan mungkin akan mengelakkan diri daripada berada dalam situasi tertentu yang yang membuatkannya sentiasa berwaspada dan risau —yang mungkin sebenarnya tidak berlaku pun.

Jenis-jenis gangguan kegelisahan

Gangguan kegelisahan boleh dibahagikan kepada enam jenis utama. Ini termasuklah gangguan kebimbangan umum (GAD), gangguan panik, gangguan kegelisahan sosial, fobia tertentu, gangguan obsesif-kompulsif (OCD) dan gangguan tekanan selepas trauma (
PTSD
). GAD adalah gangguan kegelisahan yang paling biasa berlaku dimana penghidapnya bergelut dengan kegelisahan yang berpanjangan dan melampau, dan berasa bimbang mengenai perkara-perkara yang berlaku dalam kehidupan, benda-benda dan situasi-situasi yang tidak khusus.

Kegelisahan mungkin akan melarat dalam bentuk serangan secara tiba-tiba. Serangan kegelisahan mempunyai ciri-ciri seakan sama dengan serangan jantung. Ianya berlaku secara tiba-tiba dengan simptom-simptom yang biasanya hanya wujud sekitar beberapa minit, atau dalam beberapa jam, tetapi ianya jarang berlaku. Serangannya akan memuncak sekitar 10 minit dan akan berkurangan secara berterusan. Seseorang akan berasa penat dan keletihan selepas serangan kegelisahan.

Mempunyai kegelisahan secara berterusan akan memberikan kesan buruk kepada tubuh badan kita yang ramai tidak sedari. Ini akan melibatkan perubahan dalam sistem pencernaan, risiko terkena jangkitan, perubahan dalam kardiovaskular, saluran pembuangan air kecil dan sistem pernafasan.

Rawatan untuk gangguan kegelisahan

Gangguan kegelisahan, sepertimana gangguan yang lain, adalah sesuatu yang harus dipelajari bagaimana untuk mengurus dan mengatasinya dengan bantuan serta sokongan yang sewajarnya.

“Sepertimana kita selalu menjaga seseorang yang penting dalam kehidupan kita, kita juga harus memastikan kita mengambil berat terhadap diri sendiri juga,” Ahli psikologi klinikal, Aina Nur Azmi menegaskan mengenai kepentingan menjaga keadaan diri sendiri.

“Oleh itu, berilah bantuan yang diperlukan oleh diri kita, maklumkan mengenai masalah kegelisahan kita dan dapatkan pertolongan secara profesional.’

“Kehidupan tidak akan sunyi daripada cabaran dan dugaan tetapi kita sentiasa boleh menguruskan, menyesuaikan dan menggunakan corak pemikiran yang lebih membantu dan positif,” tambah Aina lagi.

Tanpa mengira pandangan suram kehidupan yang mungkin dialami oleh penghidap, kegelisahan boleh diatasi melalui kesemua pilihan rawatan yang ada. Salah satu rawatan yang praktikal untuk gangguan kegelisahan adalah melalui Terapi Tingkah Laku Kognitif (CBT). Ianya membantu pesakit mengubah semula pemikiran-pemikiran negatif, mencabar kepercayaan teras mereka melalui sesi terapi secara individu. Kumpulan sokongan juga tersedia disamping bahan bacaan untuk bantuan diri sendiri seperti buku-buku. Walaupun simptom-simptom yang serius mungkin memerlukan ubat-ubatan,
meditasi
 dan senaman atau latihan pernafasan panjang (
deep breath exercise
) juga boleh membantu kita untuk mengatasi simptom-simptom tersebut.


Sindrom Sjogren: Keadaan Kekeringan Mata dan Mulut

Sjogren adalah gangguan kronik sistem imun. Ini adalah keadaan autoimun, yang bermaksud bahawa tisu dan sel-sel yang sihat tersalah diserang oleh sistem imun. Ia berlaku apabila sel darah putih menyerang kelenjar air liur, kelenjar air mata, dan tisu lain, yang mengakibatkan penurunan pengeluaran air mata dan air liur.

Kebanyakan orang dengan sindrom Sjogren adalah wanita. Ia biasanya bermula selepas umur 40 tahun. Ia kadang-kadang dikaitkan dengan penyakit lain seperti artritis reumatoid.

Simptom

Mata kering

Mulut kering

Kulit kering

Keletihan

Kekeringan faraj

Sakit otot atau sendi

Bengkak antara rahang dan telinga (kelenjar air liur yang bengkak)

Ruam (terutama selepas terdedah kepada matahari)

Komplikasi

Komplikasi sindrom Sjogren yang paling biasa melibatkan mata dan mulut anda.

Kaviti gigi. Oleh kerana air liur membantu melindungi gigi daripada bakteria yang menyebabkan rongga, anda lebih cenderung untuk mengembangkan rongga jika mulut anda kering.

Jangkitan yis. Mereka dengan sindrom Sjogren lebih cenderung untuk mengembangkan seriawan mulut,  jangkitan yis di dalam mulut.

Masalah penglihatan. Mata kering boleh menyebabkan sensitiviti cahaya, penglihatan kabur dan kerosakan kornea.

Komplikasi kurang biasa mungkin memberi kesan:

Paru-paru, buah pinggang atau hati
. Keradangan boleh menyebabkan pneumonia, bronkitis atau masalah lain dalam paru-paru anda, membawa kepada masalah dengan fungsi buah pinggang dan menyebabkan hepatitis atau sirosis dalam hati anda.

Kelenjar limfa.
 Sebilangan kecil orang dengan sindrom Sjogren mengembangkan kanser nodus limfa (limfoma).

Saraf.
 Anda mungkin mengalami kebas, kesemutan dan pembakaran di tangan dan kaki anda (neuropati periferal).

Diagnosis

Tanda-tanda dan simptom Sjogren serupa dengan beberapa keadaan kesihatan yang lain, kadang-kadang sukar untuk didiagnosis. Pesakit boleh berjumpa pelbagai profesional kesihatan, mungkin doktor gigi untuk mulut kering dan kerosakan gigi, pakar ginekologi untuk kekeringan faraj, dan pakar mata untuk kekeringan mata.

Antara ujian yang dilakukan termasuk:

Ujian darah:
 Sjogren mencetuskan kehadiran antibodi khas dalam darah. Oleh kerana antibodi ini hanya muncul pada kira-kira 60 hingga 70 peratus orang dengan Sjogren, hasil negatif tidak bermakna sindrom itu boleh ditolak. Ini sering menyebabkan kekeliruan pada diagnosis awal.

Ujian oftalmologia:
 Ahli oftalmologi boleh menjalankan ujian mata Rose Bengal, Lissamine green, and Schirmer. Pewarna dan kertas telap digunakan untuk memaparkan kawasan yang kering pada mata.

Kadar aliran air liur:
 Doktor mengukur berat air liur yang dihasilkan dalam cawan selama 5 minit. Sekiranya air liur tidak mencukupi, ini mungkin menunjukkan Sjogren.

Sialogram:
 Pewarna disuntik ke dalam kelenjar parotid. Imbasan-X kemudiannya diambil untuk menentukan berapa banyak aliran air liur yang mengalir ke dalam mulut pesakit.

Salivary scintigraphy
: Isotop radioaktif disuntik dan dikesan dengan pengimejan untuk mengukur fungsi kelenjar liur.

Imbasan-X atau CT:
 Ini menentukan kehadiran keradangan dalam paru-paru, yang boleh disebabkan oleh Sjogren.

Biopsi kulit dengan noda serat noda:
 Ini menentukan kehadiran neuropati serat kecil (SFN).

Ujian urin:
 Urin diambil dan diuji untuk menentukan sama ada buah pinggang telah terjejas.

Rawatan

Sekarang ini tiada ubat untuk sindrom Sjögren, tetapi ada perkara yang boleh anda lakukan untuk membantu melegakan simptom termasuk:

Elakkan tempat yang kering, berasap atau berangin

Elakkan membaca, menonton TV, atau melihat skrin untuk masa yang lama

Mengamalkan kebersihan mulut yang baik

Elakkan alkohol dan tidak merokok

Terdapat juga beberapa rawatan yang boleh membantu, seperti:

Titisan mata yang menjadikan mata anda basah (air mata tiruan)

Semburan, lozenges (gula-gula berubat) dan gel yang menjaga mulut anda basah (pengganti saliva)

Ubat yang membantu tubuh anda menghasilkan lebih banyak air mata dan air liur

Hello Health Group
 tidak memberikan nasihat, diagnosis atau rawatan perubatan.


Penting Pilih Warna Pakaian Ikut Kesesuaian Tona Kulit, Ikut Tip Ini!

Kadangkala, warna baju, seluar, topi, tudung atau lain-lain pakaian adalah sangat penting bagi
meningkatkan keyakinan dan kecantikan
 individu. Persoalannya, apa warna yang sesuai untuk kulit gelap, cerah dan sederhana? Jom terus baca artikel!

Untuk mendapatkan lebih banyak informasi tentang Kesihatan, anda juga boleh klik
di sini
.

Kenapa warna pakaian itu penting?

Dalam kehidupan seharian kita semua, adalah amat penting untuk tampil cantik lagi yakin supaya setiap individu itu mampu menjalani segala aktiviti mereka pada kualiti yang paling baik.

Bukan sahaja dari segi solekan wajah atau dandanan rambut,
pemilihan pakaian yang ideal warnanya
, belang, jalur dan corak juga bakal memainkan peranan dalam meningkatkan keterampilan.

Khususnya aspek warna pakaian, ia boleh memberi suatu tekaan, gambaran serta persepsi tentang personaliti individu itu daripada luaran sahaja, namun sudah tentu tidak akan begitu tepat.

Sebagai contoh, orang yang gemar mengenakan pakaian warna hitam sering kali dikaitkan dengan
sifat pendiam dan pemalu
 sekali gus mendatangkan suatu persepsi personaliti seseorang individu itu.

“Penggunaan pakaian yang penuh warna-warni termasuk merah, kuning, biru dan macam-macam lagi akan menghadirkan pelbagai manfaat positif terutama terhadap
aspek emosi dan mental manusia,
” jelas Pakar Psikologi Fesyen, Shakaila Forbes-Bell.

Berbalik kepada persoalan dalam tajuk artikel, apa warna yang sesuai untuk kulit gelap, cerah atau sederhana sebagai pakaian? Malah lebih bagus lagi, mungkinkah wujud satu
warna yang sesuai untuk semua jenis kulit
tidak kira putih, hitam, coklat dan lain-lain?

Petua penting pilih warna pakaian!

Gara-gara terlalu
fanatik dengan fesyen selebriti popular
 dari Amerika atau Korea, ramai individu yang mungkin ingin cuba cara pakaian mereka tetapi tidak tahu kalau ia ‘kena’ atau tidak dengan diri.

Akibatnya, anda mungkin bakal tampak sedikit ‘pelik’ ekoran pemilihan pakaian yang tidak sesuai sekali gus membuatkan
 tahap kecantikan dan keyakinan
 diri menurun dengan mendadak.

Aspek utama yang perlu anda fikirkan adalah warna yang sesuai untuk kulit gelap, cerah dan sawo matang!

Warna yang sesuai untuk kulit gelap

Buat pemilik warna kulit gelap (hitam ke coklat dengan tona pekat), pakaian warna yang sesuai untuk kulit gelap adalah warna-warna primer seperti hitam, putih, merah, biru atau kuning.

Apa yang lebih penting adalah individu juga harus
mengelakkan daripada menggunakan warna pakaian
 terlampau kontra dengan warna kulit terutama warna
striking
termasuk
pink
 dan
turquoise
.

Warna yang sesuai untuk kulit cerah

Bagi pemilik warna kulit cerah pula, anda sangat bernasib baik dan beruntung kerana anda boleh menggunakan variasi warna pakaian tanpa perlu khuatir sama ada tampak natural atau tidak.

Dalam pada itu, anda turut dinasihatkan untuk memakai baju, seluar dan lain-lain
 pakaian dengan warna terang
 terutama dalam keluarga pastel agar dapat tampil lebih menarik serta menonjol.

Baca lagi artikel berkaitan:

5 Bahan Semula Jadi Di Dapur Ini Boleh Memutihkan Kulit Muka, Tanah Liat Pun Termasuk?

5 Rawatan Dan 5 Amalan Memutihkan Kulit Badan, Boleh Buat Di Rumah Sahaja!

Tidak Perlu Krim Pemutih, Makan Saja 10 Buah-Buahan Ini Untuk Kulit Cantik! #StayAtHome

Kulit sawo matang sesuai warna apa?

Sering bermain di fikiran
dalam kalangan masyarakat Melayu
, kulit sawo matang sesuai warna apa untuk anda pakai? Sebenarnya, jawapan tepat bagi soalan popular ini mungkin agak subjektif.

Pun begitu, masih ada beberapa warna yang harus anda beri keutamaan contohnya merah hati, perak, kelabu atau hijau emerald kerana warna-warna sebegini amat
 sesuai untuk kulit sawo matang
.

Nota khas daripada kami, cuba hindar daripada mengenakan pakaian yang berwarna coklat, emas, atau warna-warna lebih kurang sama dengan kulit sawo matang agar tidak nampak tenggelam!

Warna yang sesuai untuk semua jenis kulit!

Sekiranya anda mungkin kurang arif dan tidak peduli dengan warna yang sesuai untuk kulit gelap, cerah atau sederhana, anda harus
mendapatkan satu warna pakaian
 dengan sifat
universal
.

Untuk pengetahuan anda semua, warna hitam dan putih merupakan warna paling asas serta amat sesuai digunakan oleh setiap individu tanpa perlu memikirkan warna kulit gelap atau cerah.

Dalam pada itu, cuba elak daripada bereksperimen dengan pakaian berwarna ‘kuat’ dan ‘terang’ kerana wujud risiko untuk ia menenggelamkan diri sendiri sekali gus menjejaskan keyakinan diri anda.

Konklusinya, mungkin benar bahawa warna pakaian mampu menilai persepsi personaliti individu tetapi apa yang lebih penting adalah ia menjamin
keperluan, keselesaan dan keyakinan
 anda!


Pneumonia Sewaktu Hamil: Mengapa Anda Lebih Berisiko

Sewaktu kehamilan, badan anda secara semulajadi mengolah sistem imun agar dapat menerima janin yang dikandung. Tanpa perubahan dalam sistem imun ini, badan anda akan bertindak balas dan menolak kehadiran janin. Oleh itu, wanita hamil lebih berisiko tinggi mengalami jangkitan penyakit dan komplikasinya kerana mereka mempunyai sistem imuniti yang lemah. Jadi, jika wanita hamil dijangkiti flu atau selesema, mereka lebih berisiko mengalami komplikasinya seperti
pneumonia
.

Apa itu pneumonia?

Pneumonia atau radang paru-paru adalah keradangan tisu dalam satu atau kedua-dua paru-paru yang kebiasaannya berlaku disebabkan jangkitan bakteria. Pada penghujung tiub pernafasan di paru-paru terdapat kelompok kantung udara kecil (alveoli). Sekiranya anda mengalami radang paru-paru, kantung kecil ini menjadi meradang dan dipenuhi dengan cecair. Dalam pesakit hamil, radang paru-paru adalah penyebab utama kematian disebabkan jangkitan bukan berkaitan kehamilan.

Kesan pneumonia kepada wanita hamil

Kerana radang paru-paru adalah kesan apabila selesema atau flu merebak dan melarat, simptom yang akan didapati wanita hamil bermula dengan simptom selesema atau flu. Anda mungkin mengalami simptom seperti sakit tekak, sakit badan, dan sakit kepala. Manakala radang paru-paru akan menampakkan simptom yang lebih teruk.

Simptom pneumonia dalam ibu hamil termasuklah:

kesukaran bernafas

menggigil

sakit dada

batuk yang semakin teruk

keletihan yang berlebihan

demam

hilang selera makan

pernafasan yang cepat

muntah

Simptom-simptom ini tidak berbeza antara trimester, tetapi anda mungkin hanya menyedari simptom ini lewat. Ini disebabkan simptom-simptom kehamilan yang turut anda rasai bersama simptom pneumonia ini.

Punca pneumonia sewaktu kehamilan

Virus selesema atau jangkitan bakteria yang merebak ke paru-paru menyebabkan pneumonia. Jangkitan bakteria adalah punca utama pneumonia. Ia sering dirujuk sebagai ‘pneumonia perolehan komuniti’
(community-acquired pneumonia
). Penyebab bakteria termasuklah:

Haemophilus influenzae

Mycoplasma pneumoniae

Streptococcus pneumoniae

Jangkitan dan komplikasi virus berikut juga boleh membawa kepada radang paru-paru:

influenza (selesema)

sindrom distres respiratori

varicella (cacar air)

Faktor risiko pneumonia sewaktu kehamilan

Kehamilan sendiri merupakan satu faktor risiko kepada pneumonia. Tetapi anda lebih berkemungkinan menghadapinyania semasa kehamilan jika anda mengalami:

anemia

asma

mempunyai penyakit kronik

bekerja dengan kanak-kanak kecil

sering melawat hospital atau rumah jagaan

mempunyai sistem imun yang lemah

merokok

Bila anda patut menghubungi doktor

Anda perlu menghubungi doktor sebaik sahaja anda mengalami simptom. Semakin lama anda menunggu, semakin tinggi risiko komplikasi.

Anda mungkin memerlukan rawatan perubatan kecemasan jika anda mengalami:

sakit di perut

sakit dada

kesukaran bernafas

demam panas

muntah yang berlangsung selama 12 jam

pening atau pengsan

keliru

bayi kurang bergerak (paling ketara dalam trimester kedua dan ketiga)

Bagaimanakah pneumonia didiagnosis semasa kehamilan?

Untuk mendiagnosis radang paru-paru dalam wanita hamil, doktor anda akan:

mendengar bunyi daripada paru-paru anda

mengambil x-ray paru-paru anda (x-ray dada biasanya dianggap selamat semasa kehamilan)

menilai simptom dan sejarah kesihatan anda

mengambil sampel kahak

Bagaimanakah pneumonia dirawat semasa kehamilan?

Bagi pneumonia disebabkan virus, rawatan biasa seperti ubat anti viral dianggap selamat untuk rawatan pada tahap awal. Terapi pernafasan juga boleh digunakan.

Jika anda mempunyai radang paru-paru bakteria, doktor anda mungkin menetapkan antibiotik. Antibiotik tidak boleh merawat jangkitan virus.

Doktor anda juga boleh mengesyorkan ubat sakit tanpa preskripsi untuk mengurangkan demam dan kesakitan. Ini termasuk acetaminophen (Tylenol).

Mendapatkan tidur dan minum yang mencukupi juga penting dalam pemulihan anda. Jangan mengambil ubat atau suplemen baru tanpa bertanyakan doktor terlebih dahulu.

Bolehkah pneumonia menyebabkan komplikasi semasa kehamilan?

Kes-kes radang paru-paru yang teruk atau tidak dirawat boleh membawa kepada pelbagai komplikasi. Tahap oksigen di dalam badan mungkin merosot kerana paru-paru tidak dapat menghantar oksigen secukupnya kepada badan. Keadaan yang dipanggil empiema boleh berlaku, iaitu apabila cecair terkumpul di sekitar paru-paru. Kadangkala jangkitan boleh merebak dari paru-paru ke bahagian badan yang lain.

Radang paru-paru juga boleh menyebabkan komplikasi dengan bayi. Ini termasuklah:

kelahiran pramatang

berat kelahiran yang rendah

keguguran

kegagalan pernafasan

Jika tidak dirawat, radang paru-paru mungkin membawa maut kepada si ibu.

Apakah kesan pneumonia semasa kehamilan?

Terdapat peningkatan risiko kematian pada wanita hamil dengan radang paru-paru berbanding dengan mereka yang tidak hamil. Tetapi beberapa faktor telah mengurangkan risiko ini dalam beberapa tahun kebelakangan ini, termasuklah:

diagnosis segera

rawatan rapi

terapi antimikrob

vaksin

Pencegahan

Cara terbaik untuk mencegah radang paru-paru adalah dengan mengelakkan daripada mendapat selesema dan jangkitan lain yang boleh menyebabkannya. Kebersihan diri adalah penting untuk mencegah penyakit, sama ada anda hamil atau tidak. Wanita hamil harus memberi perhatian untuk:

cuci tangan dengan kerap

tidur secukupnya

makan makanan yang sihat

bersenam secara teratur (ini juga membantu membina sistem imun)

mengelakkan orang lain yang sakit

Cara terbaik untuk mengelakkan daripada mendapat selesema adalah dengan mendapatkan vaksin. Vaksin dapat melindungi anda dan bayi anda. Rujuk kepada doktor anda tentang vaksinasi bagi mencegah selesema sewaktu hamil.


4 Cara Lipat Baju Yang Paling Senang Dan Cepat, Tak Sampai 5 Minit Sudah Siap!

Sakitnya mata dan hati lihat banyak sungguh kain yang bersepah lagi berlonggok di lantai! Apa yang anda boleh buat dengan semua kain itu? Teruskan baca artikel ini untuk tahu cara lipat baju yang senang lagi cepat agar
rumah sentiasa kemas dan selesa
.

Untuk mendapatkan lebih banyak informasi tentang Habit Sihat, anda juga boleh klik
di sini
.

Kenapa penting untuk anda cuci dan lipat baju?

Pakaian termasuk dalam barang keperluan individu, yang amat penting di dalam kehidupan kerana ia diperlukan pada setiap masa dan situasi. Meskipun berada di rumah sendiri,
 bertelanjang bukanlah
 pilihan yang tepat.

Jadi, individu sudah pasti memerlukan sejumlah pakaian yang bersih untuk digunakan setiap hari.

Supaya penggunaan baju itu tidak berulang, maka sila basuh setiap kali selepas anda memakainya.

Ini adalah sangat penting bukan sahaja demi menjaga kecantikan pakaian malahan dari sudut kebersihan dan kesihatan tubuh badan. Siapa sahaja yang akan
memakai pakaian yang kotor
?

Jangan pula anda hanya rajin untuk mencuci tetapi malas melipat baju lalu dibiarkan berselerak di ruang tamu. Persekitaran
baju yang berterabur
 itu sudah pasti akan buat mata dan hati anda sakit!

Oleh itu, kita semua perlu tahu bagaimana cara lipat baju yang betul, senang serta cepat agar dapat membuat individu lebih gemar melipat dan mengemas pakaian yang bertimbun di rumah.

Berikut cara lipat baju paling senang lagi cepat!

Kadangkala, perkara ini mungkin mudah sahaja bagi kebanyakan orang namun turut ada individu yang rasa ia agak sukar untuk dilakukan ekoran rasa malas, tidak tahu atau kurang peduli.

Menurut laman web
Real Men Real Style
, berikut adalah beberapa cara lipat baju anda boleh cuba:

#1. Lipatan asas (
Basic Fold
)

Sumber gambar: Real Men Real Style

Pertama, anda boleh gunakan cara paling asas seperti tertera di dalam gambar di atas yang begitu mudah, cepat dan selalu digunapakai oleh para pekerja di stor pakaian untuk menyimpan stok.

Apa yang menariknya, lipatan sebegini mampu membuat baju anda itu disusun secara bertingkat-tingkat ke atas lantas memberi lebih ruang di dalam almari untuk
menyimpan baju yang lain
.

Cara lipat baju #2. Lipatan marin (
The Marine Fold
)

Sumber gambar: Real Men Real Style

Kedua, anda juga
 mungkin boleh cuba melipat baju
 cara marin atau askar laut yang tampak lebih kepada gulungan berbanding lipatan namun ia bukan hanya sekadar menggulung semata.

Anda masih perlu melipat bahagian lengan dan tepi baju itu ke dalam agar ia menjadi lebih ‘kecil’ lalu mudah untuk digulung. Berbanding cara asas, kaedah ini jauh lebih menjimatkan ruang.

#3. Lipatan 2 saat (
The 2-Second Fold
)

Sumber gambar: Real Men Real Style

Ketiga, anda turut boleh cuba cara yang paling menjimatkan masa: cuma 2 saat diperlukan! Cara ini memerlukan skil dan teknik yang agak mencabar dengan pergerakan tangan amat pantas.

Tetapi jika individu berjaya menguasai cara ini,
maka aktiviti melipat pakaian
 bukan sahaja akan lebih pantas dan mudah malah seronok untuk dilakukan terutama ketika sedang berseorangan di rumah.

Cara lipat baju #4. Penyangkut pakaian

Sumber gambar: Real Men Real Style

Akhir sekali, di atas ini adalah
cara yang mungkin paling ‘malas’
 namun efektif buat semua orang!

Kenapa perlu pening memikirkan cara melipat pakaian sedangkan apa yang anda perlu buat hanya sangkutkan baju pada penyangkut dan letakkan di atas palang, besi atau dawai di dalam almari.

Sebagai tambahan, anda turut mungkin boleh menggunakan produk yang boleh membantu seperti papan dan mesin pelipat pakaian di pasaran. Ia mungkin memakan kos, namun sangat berbaloi.

Wujudkah lagi manfaat lain aktiviti lipat baju ini?

Pertama dan paling penting, pakaian individu sudah tentu sentiasa bersih dan sedia untuk dipakai pada setiap masa. Maka, tidak ada lagi isu baju atau seluar kegemaran anda itu belum kering.

Baca lagi artikel berkaitan:

Buat 9 Langkah Ini Kalau Tak Nak Baju Berbau Hapak Selepas Dibasuh!

Gemar Pakai Pewangi Baju Selepas Cucian? Ini Risiko Tersembunyi Anda Perlu Tahu!

Tak Suka Iron Baju? Ini 8 Kelebihan Gosok Pakaian Yang Anda Tak Tahu

Selain itu juga, ia secara tidak langsung mungkin akan membantu individu membentuk disiplin di dalam diri sekali gus menyemai tabiat menepati masa, yang sangat penting di masa hadapan.

Dalam pada itu, anda juga boleh menjadikan aktiviti ini sebagai
panduan atau latihan buat si kecil
 anda di rumah. Siapa tahu jika aktiviti yang mudah ini boleh buat anak anda lebih mementingkan aspek kebersihan dan kesihatan diri mereka kelak?

Konklusinya, cara lipat baju yang betul, senang dan cepat sangat penting untuk kita semua supaya kehidupan yang sebelum ini kurang terurus akan lebih
teratur, bersih, kemas serta selesa
!


Nak Turun Berat Badan Ramadan Tahun Ini? Cuba Ikut Cara Cepat Turun 5kg Ini!

Bulan puasa boleh jadi peluang yang baik untuk anda turun berat badan ramadan.

Lebih-lebih lagi jika anda mempunyai sasaran berat badan khusus yang ingin dicapai.

Ini adalah kerana ketika berpuasa
anda tentu mampu mengawal pola makan dengan lebih mudah
.

Anda boleh cuba turun berat badan ramadan dengan kaedah berikut yang berkesan dan tetap.

Bolehkah turun berat badan ramadan?

Anda mungkin sudah selalu dengar bahawa bulan ramadan boleh membuatkan badan lebih gemuk.

Hal ini ada benarnya, terutamanya kalau anda tak boleh
menjaga pola makan dan gaya hidup dengan baik sepanjang bulan puasa
.

Namun, jika anda boleh berdisiplin dalam menjalani pola diet yang tepat, tidak mustahil untuk turun berat badan ramadan.

Ketika berpuasa, anda tidak mendapatkan glukosa daripada sebarang makanan dan minuman selama berjam-jam.

Maka badan pun akan mencari sumber tenaga selain glukosa iaitu lemak.

Supaya teori tersebut berjaya dan memberi kesan kepada tubuh anda, ada beberapa perkara yang perlu diperhatikan ketika ingin turun berat badan ramadan.

Pertamanya, anda tetap perlu memerhatikan kadar kalori yang dimakan dalam sehari.

Kedua, anda juga masih perlu bersenam supaya pembakaran lemak terjadi.

Sila kira dan had jumlah kalori ketika sahur & iftar!

Apabila anda mempunyai sasaran khusus iaitu turun sebanyak 5 kg, sebaiknya anda perlu mengehadkan pengambilan kalori kepala 1,300 hingga 1,500 kcal (kilo kalori) dalam sehari.

Ini bergantung kepada berat badan dan keadaan kesihatan semasa anda.

Jumlah kalori yang diperlukan setiap hari sebaiknya dipecah-pecah menjadi tiga hidangan makan.

Pertama adalah sahur, kemudian pada masa berbuka puasa, dan yang terakhir setelah solat tarawih (atau sebelum tidur).

Namun sila ingat, jangan meninggalkan sahur!

Anda boleh bersahur dengan jumlah 600 kcal.

Kemudian ketika tiba waktu berbuka, anda boleh mengambil makanan ringan atau makanan dengan jumlah 400-500 kcal.

Selepas solat Tarawih, anda boleh makan dengan jumlah 500-600 kcal.

Senaman untuk turun berat abdan ramadan

Dengan pengambilan 1,300 hingga 1,500 kcal sehari, anda masih perlu bersenam untuk membakar kalori tersebut.

Namun, kerana anda tidak boleh langsung minum atau makan semasa berpuasa untuk menggantikan tenaga yang hilang,
sebaiknya anda bersenam sekali sehari sahaja
.

Masa terbaik untuk bersenam ketika puasa ialah menjelang waktu berbuka puasa.

Dengan begitu, selepas bersenam anda boleh terus mengisi tenaga dengan kalori daripada hidangan berbuka.

Jenis sukan yang dianjurkan adalah sukan selang dengan intensiti tinggi selama 30 minit setiap hari.

Senaman ini tidak memakan banyak masa, tapi kerana kepentingannya berbeza-beza, pembakaran kalori jadi lebih maksimum.

Untuk melakukan senaman ini
, mulakan dengan sukan intensiti sederhana seperti joging selama empat minit.

Lalu teruskan dengan lari cepat dengan medan yang lebih mencabar seperti mendaki selama satu minit.

Dua variasi tersebut memakan masa total lima minit.

Ulang variasi tersebut sebanyak enam kali sehingga jumlah masa anda bersenam menjadi 30 minit setiap hari.


Realiti Masalah Obesiti Di Malaysia

Masalah
obes
iti merupakan keadaan kesihatan yang merunsingkan berikutan ia boleh menyebabkan pelbagai komplikasi kesihatan yang mempengaruhi kualiti hidup individu. Malaysia merupakan negara pada kedudukan tertinggi di Asia dalam konteks individu yang mempunyai masalah obesiti dan
berat badan berlebihan
. Perkara ini bukan sahaja akan mempengaruhi hidup individu yang didiagnosis, malahan negara secara menyeluruh kerana terpaksa membelanjakan sejumlah wang ke arah rawatan penyakit kronik ini. Baca artikel ini untuk tahu dengan lebih lanjut.

Peningkatan kes obesiti yang membimbangkan

Sejajar dengan perkembangan teknologi dunia, jumlah populasi individu yang mempunyai masalah
berat badan berlebihan
 dan obesiti juga meningkat. Ini disebabkan oleh gaya hidup sedentar, pemakanan tidak seimbang dan tidur yang tidak mencukupi dalam kalangan populasi orang dewasa.

Menurut Kaji Selidik Morbiditi dan Kesihatan Negara (NHMS) Malaysia, data terbaru yang telah direkodkan oleh NHMS pada tahun 2015 menunjukkan peningkatan berbanding dengan data NHMS pada tahun 2011. Populasi obes di Malaysia berada pada kadar 44.7% daripada jumlah populasi umum.

Walaupun jumlah kes obesiti dalam kalangan kanak-kanak tidak teruk berbanding dengan orang dewasa, Malaysia masih menduduki carta 3 teratas bagi negara dengan jumlah tertinggi kanak-kanak terobes di Asia. Menurut Kaji Selidik Nutrisi Kanak-kanak Malaysia yang dijalankan pada tahun 2013, kanak-kanak yang berusia di antara 6 bulan hingga 12 tahun mempunyai kadar obesiti setinggi 11.8%.

Ini merupakan satu statistik yang membimbangkan berikutan permasalahan obesiti pada usia muda boleh meningkatkan risiko komplikasi seperti
hipertensi
 dan penyakit jantung seterusnya kematian pramatang. Jika masalah ini tidak dibendung, menjelang tahun 2030, jumlah kanak-kanak yang mempunyai masalah obesiti akan mencecah 250 juta kes dengan negara China mempelopori di tangga teratas.

Mungkin punca kepada masalah obesiti buat sesetengah individu kelihatan jelas namun obesiti boleh dipengaruhi oleh faktor genetik dan persekitaran. Menurut Alex Teo, Pengarah Perhubungan Saintifik dan Perkembangan Kajian Asia Pasifik di Herbalife Nutrition, secara amnya, masalah obesiti kebiasaannya disebabkan oleh tabiat pengambilan makanan yang banyak dan kurang bergerak. Faktor seperti pemakanan,
aktiviti fizikal
, keadaan kesihatan dan kesan sampingan ubat merupakan antara punca utama mengapa seseorang itu mendapat obesiti.

Gaya pemakanan tidak seimbang

Ketidakseimbangan nutrisi makro merupakan salah satu punca mengapa masalah berat badan berlebihan menjadi semakin serius. Pengambilan makanan melebihi saranan jumlah kalori harian di samping jumlah karbohidrat dan makanan berlemak yang tinggi menyebabkan peningkatan pada kebarangkalian untuk mendapat masalah obesiti, hipertensi dan kencing manis.

Antara gaya pemakanan yang boleh menyebabkan masalah obesiti adalah:

Makanan segera
. Kebanyakan (jika bukan semua) makanan berproses mempunyai kandungan
gula
, garam dan lemak yang tinggi. Kesan makanan segera adalah lebih jelas pada golongan kanak-kanak dan remaja berbanding dewasa memandangkan kebanyakan makanan segera disasarkan kepada golongan tersebut. Kajian menunjukkan bahawa makanan segera mempunyai kandungan kalori 55% lebih daripada makanan yang dimasak di rumah

Pengambilan alkohol
. Walaupun kajian menunjukkan pengambilan
 minuman beralkohol
 secara sederhana tidak menjejaskan kesihatan namun jika diambil secara berlebihan, ia boleh menyebabkan masalah obesiti dan penyakit kronik yang lain berikutan kandungan kalorinya yang tinggi. Jika dilihat pada statistik kajian, mereka yang sering mengambil alkohol pada jumlah yang banyak kebiasaannya mempunyai masalah berat badan berlebihan

Pengambilan minuman bergula
. Tabiat ini juga boleh menyebabkan peningkatan jumlah
lemak badan
. Ia merupakan salah satu punca utama berkaitan dengan peningkatan jumlah obesiti dalam kalangan remaja. Menurut kajian yang telah dijalankan oleh Universiti Malaya pada tahun 2016, purata jumlah pengambilan air bergula dalam kalangan remaja di Malaysia adalah lebih rendah berbanding dengan negara Australia dan Eropah. Namun, melihat kepada peningkatan jumlah obesiti dalam kalangan remaja di Malaysia, berkemungkinan jumlah pengambilan air manis tersebut lebih rendah berbanding dengan nilai sebenar

Makan di restoran luar
. Tabiat keluar makan di kedai-kedai luar juga boleh meningkatkan risiko obesiti berbanding dengan memasak sendiri di rumah. Kebanyakan makanan yang dijual di kedai-kedai mempunyai kandungan gula dan lemak yang tinggi. Anda juga pasti tertarik dengan senarai hidangan pencuci mulut yang disediakan di dalam menu kedai menyebabkan pengambilan kalori berlebihan, tanpa disedari

Gaya hidup tidak aktif

Menurut Alex, mereka yang memilih untuk hidup secara tidak aktif berisiko untuk mendapat masalah obesiti. Keseimbangan kalori merupakan salah satu faktor penting yang boleh mempengaruhi kebarangkalian seseorang itu untuk mendapat masalah obesiti. Jika jumlah pengambilan kalori melebihi jumlah penggunaannya, lebihan kalori akan disimpan di dalam badan dalam bentuk lemak. Ini boleh menyebabkan peningkatan kepada insiden penyakit kronik terutamanya obesiti.

Pertubuhan Kesihatan Sedunia (WHO) telah menyarankan individu untuk melakukan aktiviti fizikal berintensiti sederhana atau lasak sekurang-kurangnya 150 minit seminggu. Bagi kanak-kanak, jumlah masa tersebut tidak mencukupi dan mereka seharusnya bergerak aktif selama 1 jam dalam tempoh masa sehari. Walaupun saranan tersebut kelihatan jelas, pelbagai aspek individu perlu dipertimbangkan dalam penetapan jumlah masa ideal untuk aktiviti fizikal bagi mengekalkan kesihatan pada tahap optimum. Kajian terbaru menunjukkan bahawa 150 minit seminggu tidak mencukupi untuk mencapai objektif tersebut.

Walau bagaimanapun, mereka yang melakukan aktiviti senaman secara kerap terhindar daripada risiko obesiti dan penyakit kronik.

Keadaan kesihatan boleh sebabkan obesiti?

Mereka yang mengalami masalah kesihatan tertentu seperti hipotiroidisme,
sindrom Cushing
 dan
polycystic ovarian syndrome
 berisiko untuk mendapat masalah berat badan berlebihan. Namun jika masalah tersebut telah didiagnosis dan dirawat, ia tidak akan menjadi faktor penghalang kepada keinginan anda untuk menurunkan berat badan.

Terdapat juga ubat yang boleh menyebabkan masalah kenaikan berat badan. Penggunaan steroid, ubat antipsikotik dan ubat diabetes, boleh meningkatkan selera makan seterusnya menyebabkan masalah berat badan berlebihan. Bagi individu yang sedang berusaha untuk berhenti merokok, mereka juga boleh mengalami kenaikan berat badan kesan daripada stres. Namun, isu tersebut lama-kelamaan akan hilang apabila badan sudah beradaptasi dengan tabiat yang baru.

Faktor genetik

Ramai yang suka salahkan genetik apabila ditanya berkenaan dengan sebab anda gemuk, kan? Percaya atau tidak, terdapat lebih daripada 400 gen yang telah dikenal pasti boleh menyebabkan masalah berat badan berlebihan dan obesiti. Namun begitu, cuma beberapa gen sahaja yang memberikan kesan yang signifikan terhadap penyakit kronik tersebut. Gen mempengaruhi komposisi lemak badan melalui:

Selera makan

Kekenyangan

Metabolisme
 badan

Keinginan untuk makan (
craving
)

Taburan lemak di dalam badan

Kecenderungan untuk makan ketika stres

Konklusi

Masalah obesiti perlu dibendung memandangkan ia boleh menyebabkan pelbagai jenis masalah kronik. Terdapat pelbagai faktor yang boleh menyebabkan permasalahan ini dan kebiasaannya ia berhubung kait di antara satu sama lain membuatkan proses patologi masalah ini tampak kompleks. Namun begitu, dengan gaya pemakanan seimbang dan peningkatan pada kadar aktiviti fizikal, berat badan boleh dikawal dengan baik. Jika anda mengalami masalah dalam mengawal berat badan, dapatkan khidmat nasihat doktor serta pemeriksaan kesihatan.

Hello Health Group
 tidak memberikan nasihat perubatan, diagnosis, atau rawatan.


Ibu Berpantang Alami Sembelit Teruk? Anda Boleh Cuba 7 Petua Berkesan Ini

Masalah sembelit adalah perkara biasa dialami selepas beranak. Jadi apakah ubat sembelit selepas bersalin sesuai diambil wanita yang masih dalam
tempoh berpantang
?

Untuk mendapatkan lebih banyak info tentang Kehamilan, sila dapatkannya
di sini.

Punca masalah sembelit selepas melahirkan anak

Sebelum mengetahui ubat sembelit selepas bersalin, ayuh fahami punca masalah ini berlaku.

Sembelit selepas
melahirkan anak
 biasanya berpunca daripada gabungan faktor berbeza – mungkin melibatkan sistem pencernaan sejak lahir, perubahan hormon, ubat selepas bersalin, dehidrasi atau rasa takut jahitan bersalin pada faraj akan terkoyak.

Bagi mereka yang melalui prose
dur episiot
omi atau
koyakan faraj
, ketakutan tersebut boleh menyebabkan kalian menahan keinginan membuang air besar.

Tetapi adakah ia benar-benar menyakitkan untuk buang air besar selepas bersalin?

Tidak dinafikan ramai ibu baharu akan berasa risau untuk berak khususnya selepas prosedur kelahiran bayi.

Namun, rasa bimbang tersebut sebenarnya boleh memburukkan situasi, sekali gus menjadi faktor sembelit terjadi. Ini kerana ia akan membuatkan anda mengetatkan saluran belakang dan bukannya menenangkannya.

Hakikatnya, anda mungkin tidak berasa apa-apa jika bersalin secara normal. Ini kerana bahagian antara
faraj dan perineum
 (saluran dubur) mungkin sedikit kebas, ia disebabkan saraf di dalam dan sekeliling faraj telah meregang.

Jahitan bersalin pula tidak akan terbuka jika ke tandas. Sebaiknya, elakkan daripada meneran ke bawah kerana ini boleh menegangkan lantai pelvis dan melambatkan proses penyembuhan.

Semasa di dalam tandas, cuba bertenang dan jangan tergesa-gesa. Alihkan perhatian dengan mendengar muzik atau sebarang media sosial.

Jika bimbang mengenai jahitan faraj, lipat
tuala wanita
 atau gunakan tisu bersih dan pegang bahagian perineum atau atas jahitan daripada depan. Ia membantu meredakan sebarang kesakitan yang dirasai.

Ubat sembelit selepas bersalin

Biasanya anda akan diberikan pelembut najis semasa berada di hospital dan untuk dibawa pulang bersama selepas keluar hospital bagi tujuan mencegah dan/atau merawat sembelit.

Ini terutamanya jika anda mengalami koyakan faraj teruk – tahap 3 atau 4,
mengalami buasir
, sedang mengambil suplemen zat besi untuk anemia atau sebarang ubat sakit narkotik.

Petua semula jadi sebagai ubat sembelit selepas bersalin

Dalam kebanyakan kes sembelit, ia boleh diatasi menggunakan rawatan di rumah. Perkara terbaik yang boleh dilakukan adalah untuk bersikap proaktif mengenai pencegahan dan rawatannya.

Diet pemakanan

Makanan berserat tinggi
 seperti bijirin penuh, roti gandum, beras perang, kekacang, buah-buahan dan sayuran adalah pilihan terbaik untuk melancarkan pergerakan sistem pencernaan.

Pengambilan 2-3 biji buah prun dikatakan sama seperti
pengambilan julap
. Selain kaya serat tinggi, ia juga mengandungi sorbitol –
sugar alcohol
 yang mempunyai kesan julap semula jadi.

Sugar alcohol
 adalah sejenis karbohidrat dan mempunyai struktur kimia serupa dengan gula.

Pengambilan air mencukupi, antara ubat sembelit selepas bersalin

Penyusuan badan
 boleh menjadi
punca sembelit selepas bersalin
. Ini kerana semasa menyusu, sebahagian air yang biasanya akan terus ke usus bagi membantu makanan bergerak – akan digunakan untuk penghasilan susu.

Tanpa air mencukupi, usus akan menyerap air daripada sisa makanan. Kesannya najis menjadi lebih keras dan tidak bergerak. Jika menyusukan si kecil, sasarkan 10-12 gelas air sehari.

Sekiranya melebihkan pengambilan serat, pastikan anda juga mengambil air yang secukupnya.

Tanpa air tambahan, pengambilan serat boleh memburukkan sembelit dan mengakibatkan
perut kembung dan berangin
 serta refluks.

Lambat ke tandas

Anda mungkin berasa takut akan mengalami kesakitan. Tetapi dengan menahan keinginan untuk membuang air besar akan membuatkan najis menjadi keras.

Jangan lambat ke tandas dan elakkan meneran terlalu kuat atau ia boleh menyebabkan buasir.

Ubat sembelit selepas bersalin #Senaman

Duduk terlalu lama boleh menyumbang kepada sembelit. Jadi lakukan senaman seperti berjalan perlahan boleh membantu pergerakan usus anda.

Jika anda menjalani
pembedahan czer
, dapatkan kebenaran doktor dahulu sebelum mula bersenam.

Posisi membuang air besar

Elakkan tandas mencangkung, kerana ia boleh menyebabkan anda berasa lebih takut jahitan akan terbuka. Sebaliknya, pilih tandas duduk dan letakkan kaki di atas bangku kecil.

Meninggikan kaki membolehkan lutut lebih tinggi daripada pelvis – membantu mengendurkan otot puborectalis – sekali gus melancarkan pergerakan usus.

Teknik pernafasan

Antara
rawatan sembelit selepas bersalin
 adalah teknik pernafasan yang betul.

Semasa menyedut oksigen, lantai pelvis menurun dan apabila menghembus, ia menaik. Bernafas dengan perlahan membolehkan pergerakan lembut yang membantu menolak najis.

Baca juga:

Pemeriksaan doktor

Masalah sembelit adalah perkara biasa dan boleh diatasi dengan gaya hidup yang betul. Namun ada kalanya ia boleh menjadi isu lebih besar.

Terdapat beberapa simptom bahaya perlu diperhatikan:

Darah atau lendir dalam najis

Sembelit berselang-seli dengan
cirit-birit

Pendarahan rektum berlebihan

Bonjolan teruk dan menyakitkan pada faraj, vulva dan/atau perineum

Kesakitan rektum yang teruk

Sakit perut
 teruk

Tidak membuang air besar pada hari ke-3 selepas bersalin

Sekiranya anda mengalami sebarang gejala di atas, lakukan pemeriksaan doktor dengan segera.

Kesimpulannya

Sembelit adalah keadaan normal buat
ibu baharu
. Ini kerana badan memerlukan masa untuk mengadaptasi kepada perubahan yang berlaku selepas kelahiran bayi.

Perubahan diet harian dan pelan senaman mungkin ubat sembelit selepas bersalin yang anda perlukan.

Sekiranya terdapat sebarang pertanyaan, berundinglah dengan doktor bagi mendapatkan lebih kepastian.


Luka Lambat Sembuh? Awas, Ia Mungkin Tanda Anda Menghidap Kencing Manis!

Bagi penghidap kencing manis, luka kencing manis yang dialami cenderung untuk lambat sembuh berbanding biasa. Ada sebabnya mengapa luka lambat sembuh dalam kalangan penghidap kencing manis.

Namun, ada juga yang mungkin tidak mengetahui bahawa mereka sebenarnya sedang menghidap diabetes melalui tanda luka yang lambat sembuh.

Ketahui penerangan lanjut mengenainya melalui artikel di bawah ini.

Untuk mendapatkan lebih banyak info berkenaan kencing manis, anda boleh klik
di sini
.

Luka lambat sembuh? Ia mungkin tanda anda alami luka kencing manis

Sekiranya anda memiliki tanda-tanda ini pada luka yang anda alami,
berkemungkinan anda sebenarnya sedang menghidap diabetes
 tanpa anda sedari. Tanda-tanda tersebut ialah:

Mempunyai kesakitan yang kronik
 atau tidak mengalami sebarang kesakitan

Keradangan dan juga kemerahan pada kawasan luka tersebut

Berlakunya lelehan nanah pada luka

Keluarnya bau yang busuk daripada luka yang dialami

Adanya tisu-tisu kulit yang mati di sekitar luka

Rasa kebas pada bahagian luka tersebut

Mengalami demam

Kenapa luka kencing manis lambat sembuh?

Sekiranya anda merupakan penghidap diabetes, terdapat beberapa faktor yang menyebabkan luka lambat sembuh.

Berikut adalah sebabnya:

#1. Tahap gula darah yang tinggi

Tahap gula darah adalah faktor utama yang menentukan secepat manakah luka anda kembali sembuh.

Apabila
tahap gula darah
 berada pada tahap yang tinggi berbanding kadar normal, ia akan menghalang
sistem imun
 tubuh badan anda daripada berfungsi dengan baik.

Selain itu juga, ia akan menghalang oksigen dan juga nutrien daripada memberikan tenaga kepada sel. Ia juga akan meningkatkan keradangan pada sel tubuh anda.

#2. Neuropati

Neuropati periferal juga boleh berlaku sekiranya paras gula darah tinggi daripada biasa.

Seiring dengan masa, akan berlaku
kerosakan pada saraf
 dan juga salur darah sehingga menyebabkan kawasan tersebut hilang deria atau rasa sensasinya.

Neuropati lebih mudah berlaku pada kawasan tangan dan juga kaki. Apabila ia berlaku, anda tidak mampu merasakan rasa sakit pada luka yang wujud.

#3. Peredaran darah yang tidak baik

Selain itu, penghidap diabetes juga lebih cenderung untuk mengalami masalah peredaran darah yang tidak lancar yang menyebabkan luka kencing manis lambat sembuh.

Penyakit vaskular periferal menyebabkan saluran darah mengecil sehingga mengurangkan aliran darah ke bahagian tubuh yang lain.

#4. Sistem imun yang tidak berkesan

Penghidap diabetes juga mempunyai sistem imun yang tidak begitu responsif.

Sebagai contoh, sel imun yang berfungsi menyembuhkan luka akan menjadi semakin berkurangan.

Apabila hal seperti ini berlaku, tidak mustahil jika luka lambat sembuh selain mempunyai risiko jangkitan yang lebih tinggi.

#5. Jangkitan

Apabila sistem imun badan anda tidak dapat berperanan dengan baik dalam melindungi tubuh,
 tubuh anda mungkin mengalami kesukaran untuk melawan sebarang jangkitan bakteria.

Paras gula darah yang tinggi juga meningkatkan risiko seseorang itu untuk mendapat jangkitan.

Ini kerana bakteria membiak dengan lebih mudah dalam aliran darah yang mempunyai paras gula yang tinggi.

Jika jangkitan tidak dirawat, ia akan menyebabkan komplikasi lain seperti gangren.

Cara mempercepatkan kesembuhan luka kencing manis

Bagi mempercepatkan kesembuhan terhadap luka yang dialami, lakukan beberapa perkara seperti yang dinyatakan di bawah ini:

Kerap lakukan
pemeriksaan luka
. Periksa jika terdapat sebarang luka yang berlaku pada tubuh badan anda terutamanya di kawasan yang sukar dilihat seperti belakang badan dan celah-celah kaki

Buang tisu kulit mati. Bagi luka kencing manis, tisu kulit yang telah mati kerap terhasil. Ia akan menggalakkan pertumbuhan bakteria selain memudahkan jangkitan berlaku. Berjumpalah dengan doktor bagi proses pembuangan tisu kulit mati tersebut

Tukar kain pembalut. Bagi mengurangkan pembiakan bakteria yang boleh memburukkan jangkitan, kerap tukar kain pembalut yang membaluti luka anda. Ia juga akan mengekalkan tahap kelembapan yang bersesuaian bagi luka tersebut

Elakkan sebarang tekanan pada luka
. Tekanan pada kawasan luka tersebut hanya akan menyebabkan luka menjadi lebih dalam dan lebih teruk

Kesimpulan

Jika anda sedar bahawa luka yang anda alami tersebut tidak sembuh dalam tempoh yang normal, terus berjumpa dengan doktor untuk melakukan pemeriksaan yang sepatutnya.

Ia juga sebagai langkah awal untuk mengesan sekiranya anda menghidap diabetes atau tidak.

Dengan cara ini, doktor juga akan membantu anda merawat luka tersebut dengan lebih baik dan menggalakkannya untuk lebih cepat sembuh.


Benarkah Saluran Usus & Otak Saling Berkaitan? Ini 4 Keadaan PATUT Anda Tahu

Pernah dengar peribahasa ‘
have butterflies in the stomach’
? Apa kaitan rasa gemuruh dengan perut? Ini hubung kait antara kesihatan usus dan keadaan otak yang perlu anda fahami.

Berdasarkan kajian, otak anda boleh mempengaruhi kesihatan usus dan juga sebaliknya.

Hubungan antara kesihatan usus dan keadaan otak

Sistem komunikasi antara usus dan otak disebut sebagai paksi otak-usus (
gut-brain axis
).
Kedua-dua organ ini dihubungkan secara fizikal dan biokimia dalam beberapa cara yang berbeza.

Ia bermula dengan usus dan otak yang berasal daripada gumpalan tisu yang sama pada embrio.

Semasa
embrio berkembang dan membesar
, otak berada pada bahagian hujung. Manakala usus pula berada pada hujung yang bertentangan.

Namun, ia tidak bermakna kedua-duanya tidak berhubung. Bahkan, keadaan otak dan usus masih bersambung melalui saraf Vagus atau sistem saraf viseral/periferal.

4 kaitan kesihatan usus vs otak

Umumnya, terdapat hubungan kuat dalam sistem saraf antara otak dan sistem gastrousus.

Ia adalah dalam bentuk neurotransmitter yang menyampaikan maklumat daripada usus ke otak.

Oleh itu, otak memberi isyarat kepada
sistem usus
 melalui saraf yang membawa mesej dan mengawal corak aktiviti di usus.

Hakikat yang tidak diketahui adalah usus sebenarnya mengandungi banyak neuron (sel saraf) seperti
saraf tunjang
.

Rangkaian saraf pada usus dikenali sebagai
Enteric Nervous Systems
(ENS), juga disebut sebagai otak kedua atau mini – kerana kemampuannya bekerja dengan, dan bebas daripada otak (
Central Nervous systems
).

Saraf vagus dan sistem saraf

Neuron adalah sel yang terdapat pada otak dan sistem saraf pusat yang memberitahu tubuh bagaimana untuk beraksi.

Terdapat kira-kira 100 bilion neuron di otak manusia.

Menariknya, usus mengandungi 500 juta neuron, yang disambungkan ke otak melalui saraf di sistem saraf.

Saraf vagus adalah salah satu saraf terbesar yang menghubungkan kesihatan usus dan otak anda. Ia menghantar isyarat kepada kedua-dua arah.

Sebagai contoh, dalam kajian haiwan, tekanan menghalang isyarat yang dihantar melalui saraf vagus dan juga menyebabkan masalah gastrousus.

Ini menunjukkan saraf vagus penting dalam komunikasi paksi otak-usus.

Neurotransmitter

Kesihatan usus dan keadaan otak juga dihubungkan melalui bahan kimia yang disebut neurotransmitter – dihasilkan di otak yang mengawal perasaan dan emosi.

Misalnya,
serotonin neurotransmitter
 menyumbang kepada perasaan bahagia dan juga membantu mengawal jam badan anda.

Menariknya, kebanyakan neurotransmitter ini juga dihasilkan oleh sel usus dan trilion mikroba yang tinggal di sana. Bahkan, sebilangan besar serotonin dihasilkan dalam usus.

Mikroba usus anda juga menghasilkan neurotransmitter yang disebut asid gamma-aminobutyric (GABA) – membantu
mengawal perasaan ketakutan dan kegelisahan
.

Mikroba usus hasilkan bahan kimia lain yang mempengaruhi otak

Trilion mikroba yang tinggal dalam usus juga menghasilkan bahan kimia lain yang mempengaruhi bagaimana otak berfungsi.

Mikroba usus menghasilkan banyak asid lemak rantai pendek (SCFA) seperti butirat, propionat dan asetat.

SCFA dihasilkan dengan mencerna serat. SCFA mempengaruhi fungsi otak dalam beberapa cara, seperti
mengurangkan selera makan
.

Satu kajian mendapati bahawa pengambilan propionat dapat mengurangkan pengambilan makanan.

Di samping itu, ia juga mengurangkan aktiviti di otak yang berkaitan dengan ganjaran makanan bertenaga tinggi (
reward from high-energy food)
.

SCFA lain – butirat dan mikroba yang menghasilkannya juga penting untuk membentuk penghalang antara otak dan darah, yang disebut penghalang darah-otak
(blood-brain barrier).

Mikroba usus juga memetabolismekan asid hempedu dan asid amino untuk menghasilkan bahan kimia lain yang mempengaruhi keadaan otak.

Asid hempedu adalah bahan kimia yang dibuat oleh hati yang biasanya terlibat dalam
menyerap lemak
 makanan. Walau bagaimanapun, ia juga boleh mempengaruhi otak.

Dua kajian pada tikus makmal mendapati bahawa tekanan dan gangguan sosial mengurangkan pengeluaran asid hempedu oleh bakteria usus dan mengubah gen yang terlibat dalam pengeluarannya.

Mikroba usus mempengaruhi keradangan

Komunikasi paksi otak-usus juga dihubungkan melalui sistem imun.

Mikroba usus dan usus memainkan peranan penting dalam sistem imun dan keradangan dengan mengawal apa yang disalurkan ke dalam badan dan apa yang dikeluarkan.

Jika sistem imun terganggu untuk tempoh jangka masa lama, ia boleh menyebabkan keradangan. Keadaan tersebut boleh mengakibatkan gangguan pada otak seperti kemurungan dan
penyakit Alzheimer.

Hubungan fizikal dan kimia usus dan otak

Paksi usus-otak merujuk kepada hubungan fizikal dan kimia antara kesihatan usus dan keadaan otak anda.

Berjuta-juta saraf dan neuron bergerak di antara usus dan otak anda. Neurotransmitter dan bahan kimia lain yang dihasilkan dalam usus juga boleh mempengaruhi otak.

Dengan mengubah jenis bakteria berkaitan kesihatan usus seperti menjaga aspek
diet pemakanan harian
, mungkin dapat meningkatkan kesihatan otak anda.


Wanita Pun Ada Yang Beronani, Ini 5 Kebaikannya Pada Wanita Yang Anda Tak PERNAH Sedar!

Seperti
lelaki, ada juga wanita melancap atau onani.
 Kajian terbaru dalam
Journal of Sex Research
 melaporkan kebanyakkan wanita mendakwa mereka melancap sekurang-kurangnya sekali seminggu.

Artikel ini akan berkongsi perkara yang menakjubkan tentang pelancapan dalam kalangan wanita.

Untuk mendapatkan lebih banyak info tentang Kesihatan, sila dapatkannya
di sini.

Melancap mempunyai kesan baik pada kesihatan wanita

Apabila wanita melancap, aliran darah dalam badan mereka meningkat dan bertambah lancar sehingga membawa kepada rembesan hormon endorfin, bahan kimia yang memberikan kita perasaan gembira, seronok dan puas.

Bahan kimia ini mempunyai banyak kebaikannya kepada kesihatan wanita seperti menurunkan paras hormon stres dan
melegakan sakit kejang akibat haid
.

Sesetengah wanita beranggapan bahawa onani atau melancap, adalah sejenis ubat tahan sakit semula jadi.

Sesetengah
simptom PMS seperti mudah marah, keteriritasian dan sakit kepala
 boleh dikawal dengan onani atau melancap.

Tambahan lagi, kajian juga menunjukkan bahawa aktiviti pelancapan membantu dalam rawatan
restless leg syndrome
, keadaan neurologi di mana kaki seorang itu mengalami sawan/kejang ketika tidur.

Melancap menambahbaik kehidupan seks wanita

Melancap membantu memberi wanita rasa keselesaan seksual dan juga keyakinan; ini khususnya untuk wanita yang berseorangan dan tiada pasangan.

Mereka lebih memahami badan mereka sendiri. Mereka juga mempunyai peluang yang lebih tinggi untuk mengenalpasti rangsangan seksual yang yang terbaik untuk badan mereka, mendorong kepada pengalaman seks yang lebih memuaskan.

Untuk mereka yang sukar
untuk mencapai klimaks
, onani adalah pilihan yang baik. Ianya adalah sesi peribadi di mana seorang wanita mampu mencuba pelbagai jenis sentuhan dan tekanan tangan tanpa rasa malu atau stres.

Ini membantu mereka untuk mengenalpasti apa yang perlu mereka lakukan untuk mencapai klimaks.

Melancap membantu masalah berkaitan seks selepas menopaus

Ketika menopaus, badan seorang wanita menjalani pelbagai perubahan.

Paras estrogen yang lebih rendah menyebabkan lebih sedikit darah yang mengalir ke bahagian faraj, mengakibatkan kesan negatif ke atas pelinciran kawasan faraj dan akhirnya membawa kepada kekeringan.

Ini menyebabkan seks pasca-menopaus menyakitkan dan menurunkan kehendak atau nafsu wanita.

Dalam kes ini, pelancapan yang disertai oleh penggunaan pelincir berasaskan air membantu melancarkan aliran darah sekaligus membantu meningkatkan kehendak seksual wanita.

Tambahan lagi, onani membantu untuk mengekalkan pembukaan faraj daripada mengecil, yang boleh menyebabkan seks menjadi lebih sakit pasca-menopaus.

Air liur bukan pelincir terbaik

Menurut kajian yang dilakukan oleh University of Michigan, wanita melancap menggunakan air liur sebagai pelincir lebih berisiko untuk mendapat jangkitan yis.

Walaupun benar air liur adalah pelembap badan semula jadi nombor dua, ia juga berupaya untuk mengubah keseimbangan pH pada kawasan faraj, menyumbang kepada terjadinya jangkitan.

Untuk keselamatan dan juga sensasi anda, gunakan pelincir berasaskan air.

Alat mainan seks mampu membantu mencapai kepuasan

Menurut kajian oleh Robert Morris University, hampir separuh daripada wanita melancap, menggunakan alat mainan seks seperti yang paling lazimnya, dildo dan
vibrator
.

Alat-alat mainan ini mungkin membantu untuk wanita yang mempunyai masalah untuk mencapai klimaks.


Sebelum Makan Pil Perancang, Anda Berhak Ambil Tahu 10 Kesan Sampingannya Ini!

Sesetengah pil kontraseptif oral boleh mendatangkan kesan kepada tubuh wanita yang mengambilnya. Ini 10 kesan jenis pil perancang oral perlu anda ketahui!

Untuk mendapatkan lebih banyak info tentang Kesihatan Seksual, sila dapatkannya
di sini.

Kesan jenis pil perancang oral

Pil kontraseptif oral, atau lebih dikenali sebagai pil perancang, merupakan
kaedah merancang keluarga
 yang efektif. Kaedah ini telah diamalkan oleh ramai wanita sejak dahulu lagi.

Di samping keberkesanannya dalam mengawal kehamilan, amalan pengambilan jenis pil perancang ini juga mengandungi kesan sampingan tertentu, yang ada kalanya mengganggu kehidupan seseorang wanita.

1. Pendarahan kecil intermenstrual

Kira-kira separuh wanita yang mengambil pil ini mengalami masalah pendarahan faraj – juga dipanggil pendarahan kecil intermenstrual – yang berlaku antara tempoh jangkaan haid.

Keadaan ini selalunya terjadi dalam tempoh 3 bulan terawal selepas anda mula mengambil pil kontraseptif. Bagaimanapun, jika anda mengalami pendarahan banyak lebih daripada 3 hari, segera berjumpa dengan doktor.

2. Loya

Pil perancang juga boleh menyebabkan loya jika anda mengambilnya buat pertama kali. Anda perlu mengambilnya dengan makanan atau sebelum tidur bagi mengurangkan ketidakselesaan akibat loya.

Kesan sampingan ini selalunya akan mengganggu anda dalam jangka masa pendek. Bagaimanapun, jika keadaan anda teruk dan berterusan, jangan ragu-ragu untuk mendapatkan nasihat pakar.

3. Sakit pada payudara

Satu lagi kesan sampingan lazim akibat pengambilan pil perancang adalah
sakit pada payudara
. Selalunya, gejala ini akan reda selepas beberapa minggu.

Bagi mengurangkan ketidakselesaan pada payudara, anda perlu mengehadkan pengambilan kafein dan garam. Selain itu, anda juga disarankan untuk memakai coli sokongan.

Jika kesakitan anda bertambah teruk atau anda mendapati ketulan pada payudara anda, sebaik-baiknya berjumpalah dengan doktor untuk pemeriksaan.

4. Sakit kepala kesan jenis pil perancang oral

Hormon seks dalam pil kontraseptif adalah punca utama yang membuatkan anda sakit kepala dan migrain. Bergantung kepada jenis dan dos hormon, anda mungkin akan mengalami
simptom sakit kepala
 yang berbeza.

5. Naik berat badan

Tiada bukti kukuh yang menunjukkan pil perancang boleh meningkatkan berat badan anda.

Namun ramai wanita yang mengadu tentang retensi bendalir dalam payudara dan pinggul mereka selepas pengambilan kontraseptif jenis ini.

6. Perubahan angin

Wanita yang mengambil pil kontraseptif berkemungkinan mengalami kemurungan atau perubahan emosi.

Jadi, jika anda pernah mengalami kemurungan, anda perlu berbincang dengan doktor anda sebelum mula mengambil pil ini.

Baca juga:

7. Terlepas haid kesan jenis pil perancang oral

Walaupun anda makan pil dengan betul, namun anda mungkin akan terlepas atau
tidak datang haid.

Ini mungkin disebabkan oleh beberapa faktor seperti stres, sakit, melancong, dan ketidaknormalan hormon atau tiroid.

Jika anda tidak datang haid walaupun masih mengambil pil kontraseptif, doktor mungkin akan menyuruh anda melakukan ujian kehamilan sebelum anda meneruskan pengambilan pil.

8. Libido menurun

Dalam sesetengah kes, hormon pada pil perancang boleh
menurunkan kemahuan seks
 anda. Jika simptom ini berterusan, dapatkan nasihat daripada doktor.

9. Lelehan faraj kesan jenis pil perancang oral

Penggunaan pil kontraseptif boleh menyebabkan peningkatan atau
penurunan lelehan faraj
anda. Secara amnya, keadaan ini tidak menyakitkan.

Namun, jika anda bimbang akan berlaku jangkitan, dapatkan konsultasi daripada doktor.

10. Penglihatan berubah dengan kanta lekap

Penahanan bendalir yang disebabkan oleh pil ini boleh membuatkan kornea mata anda mengembang atau berubah bentuk.

Akibatnya, anda tidak lagi sesuai dan selesa memakai kanta lekap biasa anda.


4 Tip Bersenam Semasa Berpuasa Di Bulan Ramadan

Pejam celik sahaja, bulan ramadan yang ditunggu-tunggu setahun lamanya kini sudah tiba lagi. Tidak dapat dinafikan, di sebalik kemeriahan menyambut kedatangan bulan mulia ini sudah pasti tubuh badan kita akan berasa agak lemah dan lesu kerana berpuasa. Oleh itu, apa kata kita bersama-sama melakukan senaman untuk kekal cergas semasa berpuasa. Ikuti artikel ini untuk mengetahui tip bersenam semasa berpuasa di bulan ramadan.

Sebelum itu, anda perlu tahu bahawa bersenam semasa berpuasa adalah tidak semudah yang disangka kerana ia adalah sama sekali berbeza dengan aktiviti senaman semasa bulan-bulan yang lain. Disebabkan itu, anda perlu tahu apa dan bagaimana untuk melakukannya tanpa mendatangkan sebarang mudarat kepada anda.

Berikut merupakan tip bersenam semasa berpuasa:

#1. Bila waktu sesuai untuk anda bersenam?

Menurut jurulatih kecergasan terkemuka negara kita iaitu Kevin Zahri, aktiviti senaman wajar dikurangkan atau dihentikan terus sepanjang ramadan. Ini bertujuan untuk merehatkan badan yang sudah aktif sepanjang tahun serta membolehkan badan membaiki setiap
wear-n-tear
.

Pun begitu, anda masih boleh bersenam di bulan puasa. Cuma, jangan lakukannya ketika sedang berpuasa. Sebaliknya, anda boleh bersenam pada waktu yang sesuai dan tenaga dalam badan mencukupi untuk menghadapi aktiviti fizikal, iaitu:

Sesudah iftar

Selepas tarawih

Sebelum sahur

#2. Berapa lama perlu anda bersenam?

Dalam pada itu, anda perlu mengehadkan waktu senaman anda kepada 30 hingga 45 minit sahaja untuk satu sesi. Jika senaman yang anda lakukan itu berintensiti tinggi, hadkan sesi itu kepada 30 minit sahaja. Jika ia ringan atau sederhana sahaja, anda boleh panjangkan sedikit had waktu senaman anda kepada 45 minit.

Namun begitu, anda perlu lihat kepada kondisi badan anda juga. Jika badan anda mula menunjukkan tanda keletihan yang teruk, sila berhenti daripada aktiviti senaman anda dan berehat.

#3. Berapa kerap perlu anda bersenam?

Selain itu, anda juga harus tahu kekerapan anda perlu bersenam. Menurut kajian, bersenam 3 hingga 4 kali berselang hari dalam masa seminggu merupakan pilihan yang paling baik. Sebelum melaksanakannya, anda boleh membuat perancangan rutin senaman anda sendiri agar dapat memupuk disiplin dalam diri.

Sebaiknya, bincang terlebih dahulu dengan doktor atau jurulatih kecergasan untuk mendapatkan khidmat nasihat mengenai perkara ini untuk mengelakkan anda mengalami keletihan yang teruk.

#4. Apa jenis senaman yang boleh anda lakukan?

Ketika sedang berpuasa, anda tidak disarankan untuk melakukan senaman kardio yang berintensiti tinggi seperti
 HIIT
,
 Tabata
 atau sukan kompetitif. Sebaliknya, anda boleh lakukan senaman yang berintensiti rendah seperti
slow jog
,
 brisk walk
 atau sukan kasual.

Kevin Zahri juga menyatakan bahawa cuaca yang panas dan lembap yang kita alami di Malaysia menyebabkan cuaca menjadi faktor rintangan untuk melakukan senaman di bulan ramadan. Oleh itu, beliau mengesyorkan untuk melakukan senaman ringan ini di dalam rumah sahaja. Selain itu, beliau juga menegaskan untuk anda berhenti sekiranya mula berasa pening atau loya pada bila-bila masa.

Selain senaman, apakah aspek yang perlu dijaga ketika berpuasa?

Anda perlu lebih peka terhadap menu anda semasa berbuka atau bersahur. Sebaiknya, makan makanan yang mempunyai kalori dan nutrien yang tinggi untuk memastikan anda kekal cergas walaupun berpuasa. Anda juga perlu minum air dengan banyak bagi memastikan anda kekal berhidrasi. Jumlah yang disyorkan adalah sekurang-kurang 2 hingga 2.5 liter air sehari terutamanya pada hari anda bersenam.

Namun begitu, perkara yang paling anda fokuskan ketika bulan ramadan adalah aspek kerohanian anda. Di bulan berbahagia ini, anda boleh dekatkan diri dengan tuhan dan banyakkan beribadat kepadanya. Jika anda lihat dari sudut yang lain, solat tarawih pada setiap malam juga boleh dianggap sebagai senaman yang baik, bukan?

Hello Health Group
 tidak menyediakan nasihat perubatan, diagnosis, atau rawatan.

Baca juga:

Tip Puasa Ramadan bagi Mualaf

Ramadan dan Ikatan Hubungan Kekeluargaan

Perkara yang Boleh & Tidak Boleh Anda Lakukan semasa Ramadan


Kecelaruan Personaliti Antisosial

Definisi

Apa itu Kecelaruan Personaliti Antisosial?

Kecelaruan personaliti antisosial (ASPD), yang kadangkala dipanggil sebagai
sociopathy
, adalah keadaan mental di mana seseorang secara konsisten tidak mempedulikan apa yang benar dan salah, serta mengabaikan hak dan perasaan orang lain. Orang yang mengalami kecelaruan personaliti antisosial cenderung untuk menentang, memanipulasi atau melayan orang lain dengan kasar atau dengan sikap acuh tak acuh. Mereka tidak menunjukkan rasa bersalah atau menyesal kerana tingkah laku mereka.

Individu yang mempunyai kecelaruan personaliti antisosial sering melanggar undang-undang, dan menjadi penjenayah. Mereka mungkin berbohong, berkelakuan ganas atau impulsif, dan menghadapi masalah penyalahgunaan dadah dan alkohol. Kerana ciri-ciri ini, orang-orang dengan kecelaruan ini biasanya tidak dapat memenuhi tanggungjawab yang berkaitan dengan keluarga, pekerjaan atau sekolah.

Apakah kebarangkalian Kecelaruan Personaliti Antisosial?

Kecelaruan ini lebih biasa berlaku di kalangan lelaki berbanding wanita. Kira-kira 3 peratus lelaki dan 1 peratus wanita mempunyai ASPD. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom Kecelaruan Personaliti Antisosial?

Tanda-tanda umum bagi kecelaruan personaliti antisosial adalah:

Tidak mengendahkan perkara yang betul dan salah

Pembohongan atau penipuan berterusan untuk mengeksploitasi orang lain

Menjadi tidak berperasaan, sinis dan tidak menghormati orang lain

Menggunakan keperibadian yang menawan atau kelicikan dalam memanipulasi orang lain untuk keuntungan atau keseronokan peribadi

Kesombongan, rasa besar diri dan menjadi sangat menonjol

Masalah yang berulang dengan undang-undang, termasuk tingkah laku jenayah

Berulang kali melanggar hak orang lain melalui ugutan dan ketidakjujuran

Menjadi impulsif atau kegagalan untuk merancang ke hadapan

Penentangan, kerengsaan yang ketara, pergolakan, keagresifan atau keganasan

Kekurangan empati untuk orang lain dan tidak menyesal dalam membahayakan orang lain

Mengambil risiko atau tingkah laku berbahaya tanpa mengambil kira keselamatan diri atau orang lain

Hubungan yang buruk atau mengasari orang

Kegagalan untuk mempertimbangkan akibat negatif tingkah laku atau belajar daripadanya

Secara konsisten tidak bertanggungjawab dan berkali-kali gagal memenuhi kewajipan kerja atau kewangan

Orang dewasa dengan gangguan keperibadian antisosial biasanya menunjukkan simptom gangguan kelakuan sebelum usia 15 tahun. Tanda-tanda dan simptom gangguan kelakuan termasuk masalah tingkah laku serius, berterusan, seperti:

Kekasaran terhadap orang lain dan haiwan

Pemusnahan harta benda

Penipuan

Pencurian

Pelanggaran peraturan yang serius

Walaupun gangguan personaliti antisosial dianggap seumur hidup, dalam sesetengah orang, gejala-gejala tertentu – terutamanya perilaku yang merosakkan dan jenayah – boleh berkurang dari masa ke masa. Tetapi masih belum jelas sama ada penurunan ini adalah hasil penuaan atau kesedaran yang meningkat terhadap akibat kelakuan antisosial.

Mungkin terdapat beberapa simptom yang tidak disenaraikan di atas. Jika anda mempunyai sebarang kebimbangan tentang apa-apa simptom, sila berjumpa dengan doktor anda.

Bila saya harus berjumpa doktor?

Orang yang mengalami kecelaruan personaliti antisosial cenderung mencari bantuan hanya dengan mendesak orang yang tersayang. Sekiranya anda mengesyaki seorang rakan atau ahli keluarga yang mungkin mengalami masalah ini, anda mungkin perlu mencadangkan dengan baik kepada orang itu mendapatkan perhatian perubatan, bermula dengan doktor penjagaan primer atau profesional kesihatan mental.

Punca

Apakah punca Kecelaruan Personaliti Antisosial?

Penyebab kecelaruan ini adalah tidak diketahui. Gen seseorang dan beberapa faktor lain, seperti penderaan semasa kanak-kanak, boleh menyumbang kepada perkembangan keadaan ini. Orang yang mempunyai ibu bapa yang antisosial atau ketagih alkohol adalah berisiko tinggi. Lelaki lebih banyak terjejas berbanding wanita. Keadaan ini biasa berlaku dalam kalangan orang yang berada di penjara.

Memulakan kebakaran dan
kekejaman terhadap haiwan
 semasa zaman kanak-kanak sering dilihat dalam perkembangan kecelaruan personaliti antisosial.

Sesetengah doktor percaya bahawa keperibadian psikopat (
psychopathy
) adalah masalah kecelaruan yang sama. Terdapat yang lain pula mempercayai bahawa keperibadian psikopat adalah masalah yang sama tetapi gangguannya lebih teruk.

Faktor-faktor Risiko

Apakah yang meningkatkan risiko saya kepada Kecelaruan Personaliti Antisosial?

Terdapat banyak faktor risiko bagi kecelaruan personaliti antisosial, seperti:

Sejarah diagnosis terhadap kecelaruan kelakuan kanak-kanak

Sejarah keluarga terhadap kecelaruan personaliti antisosial, gangguan personaliti lain atau penyakit mental

Terdedah kepada penyalahgunaan atau pengabaian semasa zaman kanak-kanak

Kehidupan keluarga yang tidak stabil, ganas atau huru-hara pada zaman kanak-kanak

Lelaki lebih berisiko tinggi mengalami kecelaruan personaliti antisosial berbanding wanita.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Kecelaruan Personaliti Antisosial didiagnosis?

Gangguan personaliti antisosial didiagnosis berdasarkan penilaian psikologi. Penyedia penjagaan kesihatan akan mempertimbangkan berapa lama dan betapa serius gejala seseorang itu. Untuk didiagnosis dengan kecelaruan personaliti antisosial, seseorang mesti pernah mengalami masalah emosi dan tingkah laku (kecelaruan kelakuan) semasa zaman kanak-kanak.

Bagaimana pesakit Kecelaruan Personaliti Antisosial dirawat?

Walaupun gangguan keperibadian antisosial adalah sukar untuk dirawat, bagi sesetengah orang, rawatan dan lawatan susulan yang rapi dalam jangka masa panjang mungkin bermanfaat. Carilah profesional kesihatan perubatan dan mental dengan pengalaman dalam merawat kecelaruan personaliti antisosial.

Rawatan bergantung pada keadaan tertentu setiap orang, kesediaan mereka untuk mengambil bahagian dalam rawatan dan keterukan gejala yang ada.

Psikoterapi

Psikoterapi, juga dikenali sebagai terapi perbualan, kadang-kadang digunakan untuk merawat kecelaruan personaliti antisosial. Terapi mungkin termasuk, misalnya, pengurusan kemarahan dan keganasan, rawatan untuk penyalahgunaan bahan, dan rawatan untuk keadaan kesihatan mental yang lain.

Tetapi psikoterapi tidak selalunya berkesan, terutama jika gejala-gejalanya teruk dan pesakit sendiri tidak mengakui bahawa dia menyumbang kepada masalah yang berlaku dengan serius.

Ubat-ubatan

Tiada ubat khusus yang diluluskan oleh Badan Pentadbiran Makanan dan Ubat-ubatan Amerika Syarikat (FDA) untuk merawat gangguan personaliti antisosial. Doktor boleh memberikan ubat-ubatan untuk keadaan yang kadang-kadang dikaitkan dengan kecelaruan personaliti antisosial, seperti kebimbangan, kemurungan, atau untuk gejala-gejala keagresifan. Ubat biasanya ditetapkan dengan berhati-hati kerana sesetengahnya mempunyai potensi untuk disalahgunakan.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Kecelaruan Personaliti Antisosial?

Gaya hidup dan kaedah pengubatan sampingan yang berikut mungkin membantu anda menangani kecelaruan personaliti antisosial:

Orang yang mengalami kecelaruan personaliti antisosial sering bertindak dan membuat orang lain sengsara – tanpa perasaan menyesal. Jika anda mempunyai orang yang tersayang dengan kecelaruan personaliti antisosial, adalah penting bagi anda untuk mendapatkan bantuan untuk diri anda sendiri.

Seorang profesional kesihatan mental dapat mengajar anda kemahiran untuk mempelajari cara menetapkan sempadan dan membantu melindungi diri anda dari ancaman, keganasan dan kemarahan yang biasa dengan kecelaruan personaliti antisosial. Mereka juga boleh mengesyorkan beberapa strategi untuk mengatasinya.

Dapatkan rujukan profesional kesihatan mental yang mempunyai latihan dan pengalaman dalam menguruskan gangguan personaliti antisosial. Tanyakan pasukan yang merawat orang tersayang anda untuk rujukan kes. Mereka juga boleh mencadangkan beberapa kumpulan sokongan untuk keluarga dan rakan-rakan yang terjejas oleh kecelaruan personaliti antisosial.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Ingin Kekal Cergas? Bagaimana Jika Anda Lakukannya Bersama Ahli Keluarga

Jika dahulu semasa masih kecil, penulis sering dibawa oleh ayah atau ibu ke taman-taman permainan di tepi pantai ketika hujung minggu. Sekadar menghabiskan masa selama 30 minit atau 1 jam bersuka ria bersama adik-beradik bermain permainan yang disediakan atau berkejaran sehingga basah berpeluh seolah-olah terlibat dengan aktiviti kecergasan fizikal.

Setelah itu, kami akan mencari gerai-gerai yang menjual makanan seperti keropok atau pisang goreng bagi menghilangkan rasa lapar dan dahaga setelah penat bermain. Memori seperti itu tidak mungkin akan kembali memandangkan usia kini telah semakin meningkat.

Tidak mungkin bagi penulis untuk bermain gelongsor sekali lagi kerana risaukan badan yang akan tersekat dan tidak akan dapat menuruni gelongsor tersebut. Gelongsor tak dapat, malu yang dapat.

Kepentingan kecergasan fizikal bersama keluarga

Apakah antara kepentingan kecergasan fizikal? Bagi golongan ibu bapa muda yang mempunyai anak-anak kecil, anda boleh mewujudkan kembali memori lepas dengan membawa anak-anak ke taman permainan, berbasikal, mendaki bukit atau berkelah.

Aktiviti seperti ini bukan sahaja memberikan kenangan indah untuk anak-anak anda, malah mengalakkan mereka untuk melakukan aktiviti kecergasan
selain mengeratkan hubungan antara ibu bapa dan anak-anak
.

Kepentingan kecergasan fizikal kedua ialah, dengan melakukan senaman atau sebarang aktiviti kecergasan fizikal bukan sahaja memberikan manfaat kepada individu dewasa, malah kepada kanak-kanak.

Sesetengah profesional kesihatan percaya bahawa bersenam atau melakukan aktiviti secara bersama antara ahli keluarga boleh menjadi satu cara berkesan untuk meningkatkan keyakinan diri dan mengurangkan keresahan kanak-kanak.

Selain itu, antara kepentingan kecergasan fizikal lain ialah, melakukan aktiviti secara bersama-sama dalam satu keluarga
dapat memperbaiki mood keseluruhan
 bagi kedua-dua ibu bapa dan anak-anak.

Selain itu, kepentingan kecergasan fizikal ahli keluarga juga bukan hanya terdiri daripada aktiviti senaman semata-mata, kerana ia turut melibatkan faktor lain seperti pemakanan. Bagaimana pemakanan boleh mendorong kecergasan fizikal ahli keluarga?

Perkara ini senang sahaja.
Ibu bapa boleh bertindak dengan cara penyediaan makanan yang berkhasiat
 untuk anak-anak mereka. Selain itu, pastikan anak-anak mendapat makanan yang mencukupi dengan cara memastikan mereka makan pada waktu yang disarankan.

Pastikan anak anda mendapat sumber tenaga daripada pemakanan yang berkhasiat ketika sarapan, makan tengah hari dan makan malam.

Aktiviti kecergasan keluarga untuk bayi

Bawa bayi bersama menggunakan
stroller
 atau
carrier
 ketika anda keluar bersiar-siar di taman.

Apabila anak anda telah pandai berjalan, galakkan mereka untuk berjalan-jalan di taman permainan tanpa menggunakan
stroller
.

Menari sambil ditemani muzik di rumah.

Aktiviti kecergasan keluarga untuk kanak-kanak kecil

Bawa anak-anak bersama untuk belajar berenang di kolam renang.

Ajar mereka bagaimana untuk menendang bola kerana aktiviti seperti ini akan mengasah kemahiran motor otak mereka.

Bawa mereka untuk melihat kanak-kanak lain lebih dewasa bermain di taman permainan. Ini akan memupuk minat anak-anak anda untuk bermain selain menunjukkan bahawa aktiviti kecergasan fizikal adalah satu aktiviti yang menyeronokkan.

Aktiviti kecergasan fizikal untuk kanak-kanak sekolah

Anda boleh menggalakkan mereka untuk menyertai acara larian seperti
fun run
 atau larian dengan jarak 5 kilometer.

Galakkan mereka untuk menyertai kelas seni mempertahankan diri seperti silat dan taekwondo. Kelas pertahanan diri
akan memupuk sifat yakin diri dan berpendirian dalam diri anak anda
.

Bermain permainan mudah bersama anak anda. Anda boleh bermain permainan tradisional atau permainan ketika anda masih kecil seperti ting-ting, lompat getah atau galah panjang.

Aktiviti kecergasan fizikal untuk remaja

Di peringkat usia ini, anak anda telah semakin dewasa. Oleh itu, anda boleh menggalakkan mereka untuk menyertai jenis aktiviti yang lebih lasak seperti mendaki bukit atau gunung, berkelah, berbasikal, ping pong atau menyertai kelas yoga atau tarian.

Galakkan mereka untuk menyertai pasukan sukan di sekolah seperti bola sepak, bola tampar atau hoki.

Kesimpulan berkenaan kepentingan kecergasan fizikal

Galakkan anak anda untuk kekal aktif dan jika berkesempatan
, sertai mereka dalam melakukan sebarang aktiviti kerana ia lebih menyeronokkan. Kekalkan hubungan yang sihat antara anda dan anak-anak anda kerana mereka pasti akan mengingatinya walaupun ketika mereka sudah menginjak usia seperti anda.

Walau bagaimanapun, jangan sesekali bermain gelongsor bersama-sama anak anda kerana kami khuatir sekiranya dua orang yang masuk ke gelongsor, tetapi hanya anak anda yang berjaya turun dan keluar.


Tanpa Sedar Anda Tertelan Chewing Gum, Benarkah Ia Kekal 7 Tahun Dalam Perut?

Pernahkah kalian alami situasi
di mana sedang asyik mengunyah
 gula gula getah namun tanpa sedar tertelan
 chewing gum?

Jika ya, ia pasti akan menimbulkan rasa cemas dan panik kerana menyangka ia akan melekat dalam perut anda!

Ini merupakan satu persoalan yang mungkin masih ramai belum tahu akan jawapan sebenar.

Jadi, jom sama-sama kita semua ikuti artikel ini untuk tahu tentangnya dengan lebih lanjut.

Untuk mendapatkan lebih banyak informasi tentang Sistem Penghadaman, anda boleh klik
di sini.

Gula gula getah untuk dikunyah bukan ditelan!

Chewing gum
 pada mulanya dicipta dengan berasaskan getah dari pokok Sapodilla di Amerika Tengah dengan dicampurkan perisa.

Kini, ia telah ditambah dengan pelbagai lagi bahan lain seperti resin, pemplastik, polimer, perisa, pewarna dan pelembut.

Tujuan ia dicipta bukanlah untuk dijadikan sebagai makanan sebaliknya hanya sekadar
 pencuci atau pemanis mulut selepas makan
.

Pada awal penciptaannya juga, ia telah menimbulkan banyak prasangka buruk kononnya ia berbahaya terhadap kesihatan.

Ada juga mitos yang menyatakan
gula gula
chewing gum
 itu tidak boleh ditelan kerana
ia boleh melekat dalam perut
 7 tahun lama!

Benarkah? Sila teruskan membaca untuk tahu jawapannya!

Apa yang akan terjadi jika tertelan
chewing gum?

Seperti mana yang mungkin semua orang sudah tahu, gula gula getah dicipta sebagai
pemanis mulut yang perlu dikunyah dan bukan ditelan
.

Pun begitu, mungkin juga akan berlaku situasi di mana anda sedang asyik mengunyah lalu tertelan ia secara tidak sengaja.

Walaupun sangat tidak disarankan, kalian mungkin tidak perlu terlalu risau jika terjadi perkara ini kerana ia tidak berbahaya.

Untuk pengetahuan anda, tubuh badan memang tidak mampu menguraikan gula gula ini
yang ditelan di dalam perut
.

Pun begitu, ia berkeupayaan untuk keluar daripada usus besar bersama dengan tinja dengan
melalui sistem pencernaan
.

Kebiasaannya, ia akan
 keluar daripada tubuh badan anda
melalui lubang dubur kira-kira 40 jam selepas ditelan (sama seperti makanan lain).

Namun, ada beberapa perkara penting lain yang kalian perlu tahu.

Kenapa anda perlu elak tertelan gula gula getah?

Meskipun kami kata kejadian ini tidaklah begitu berbahaya, janganlah ia dibuat secara sengaja kerana ada juga risikonya.

Ini lebih-lebih lagi jika kalian menelannya dalam kuantiti yang besar pada tempoh waktu yang sangat pendek.

Keadaan ini mungkin boleh menyebabkan
penyumbatan yang kronik pada usus besar
anda.

Selain itu, anda juga perlu segera berjumpa doktor jika gula gula ini yang ditelan bercampur bersama bahan lain yang tidak boleh dihadam.

Ini termasuklah bahan bukan makanan seperti plastik, kayu, besi, logam dan lain-lain kerana ia akan meningkatkan
risiko usus besar tersumbat
.

Jika ia berlaku, akan muncul simptom-simptom seperti berikut:

Sakit perut

Sembelit

Muntah-muntah

Cirit-birit

Hilang selera makan

Oleh itu, segera berjumpa doktor untuk mendapatkan rawatan, ubatan mahupun pembedahan untuk mengeluarkan ia daripada tubuh badan anda.


Setiap Kali HAID Mesti Rasa Kekejangan Perut, Patutkah Saya Berjumpa Doktor?

Ramai wanita mengalami kekejangan (kram perut) sebelum atau semasa haid yang mana bukanlah satu masalah yang serius.

Ia adalah disebabkan oleh prostaglandin yang merupakan bahan kimia kepada tubuh wanita yang menghasilkan otot kontrak rahim.

Otot kontrak ini membantu menolak darah keluar melalui faraj wanita semasa haid.

Apakah yang meningkatkan risiko kekejangan haid (kram perut)?

Terdapat banyak faktor risiko kekejangan haid, seperti:

Berumur bawah 30 tahun.

Baligh awal, dari usia 11 tahun atau lebih muda.

Mengalami pendarahan
 atau tidak normal semasa haid.

Tidak pernah melahirkan anak.

Sejarah perubatan keluarga.

Anda sedang merokok.

Kram perut atau kekejangan haid yang berlaku ini mungkin berpunca daripada sejarah keluarga yang mempunyai simptom ini. Maka sebab itulah, anda juga berisiko mengalaminya.

Apa yang bagusnya, anda boleh meminta nasihat daripada mereka yang turut mengalami kekejangan haid dalam keluarga.

Bagaimana merawat kekejangan haid?

Rawatan di rumah

Rawatan ini mungkin berguna dalam melegakan kekejangan haid yang menyakitkan, seperti:

Aktiviti fizikal yang boleh bantu mengurangkan kesakitan kekejangan haid.

Cuba mandi panas atau menggunakan pad pemanasan di tempat yang sakit untuk meringankan senggugut.

Menyediakan makanan tambahan penting seperti vitamin E, omega-3, vitamin B1 dan B6.

Perubahan gaya hidup dengan mengelak
penggunaan tembakau dan alkohol.

Pastikan diri anda selesa dan jangan stres.

Rawatan perubatan

Jika rawatan di rumah tidak berjaya dalam melegakan sakit kekejangan haid, terdapat beberapa pilihan rawatan perubatan yang boleh dipilih.

Rawatan akan bergantung kepada tahap dan punca asas kekejangan anda. Doktor boleh memberi salah satu daripada ubat-ubatan ini untuk membantu
melegakan kesakitan
 anda iaitu:

bukan non-steroidal anti-inflammatory (NSAID)

Ubat penahan sakit, seperti narkotik

Anti-depresan.

Kesakitan haid memang biasa muncul bagi sesetengah remaja dan wanita muda, tetapi dalam sesetengah kes, ia boleh menjadi teruk dan disertai dengan kekejangan yang menyakitkan.

Guna kalkulator ini untuk mengira Indeks Jisim Badan (BMI) dan semak tahap kesihatan berat badan anda. Anda juga boleh menyemak BMI anak
di sini
.


10 Masalah Ini Punca Anda Alami Tangan Bergetar, Jangan Ambil Ringan!

“Ajai, kau
nervous
ke? Tangan bergetar je dari tadi,” seloroh Farid dengan teman sekerjanya. Kalau anda perasan, memang kadang-kadang tangan kita akan bergetar, sama ada semasa membuat sesuatu ataupun semasa rehat.

Apakah punca sebenar keadaan ini dan adakah ia normal? Jom, artikel ini akan membantu anda memahami keadaan ini selanjutnya.

Tangan bergetar dengan tremor, sama ke?

Tremor
 ialah pengecutan otot yang tidak disengajakan dan berirama yang menyebabkan getaran atau gegaran pada seluruh badan.

Secara umumnya, pergerakan ini mudah diperhatikan di
bahagian tangan
, tetapi boleh berlaku di lengan, kepala, pita suara, kaki dan seluruh tubuh.

Keadaan ini boleh berlaku secara berkala atau berterusan. Selalunya, ia berlaku dengan sendirinya atau berlaku akibat gangguan lain.

Tangan menggeletar paling kerap berlaku pada orang dewasa pertengahan umur dan warga tua. Meskipun begitu, ia boleh berlaku dalam semua lingkungan umur. Pergerakan ini secara amnya mempengaruhi lelaki dan wanita sama rata.

Jangan risau, keadaan ini tidak membahayakan nyawa anda! Namun, sesiapa yang mempunyai keadaan ini akan berasa sukar bahkan mustahil untuk melakukan pekerjaan atau tugas seharian.

Punca tangan bergetar

Secara umumnya, getaran tubuh disebabkan masalah atau gangguan di bahagian otak yang mengawal pergerakan kita.

Sebilangan besar jenis getaran masih tidak diketahui puncanya, walaupun terdapat beberapa bentuk yang berkait dengan keturunan.

1. Getaran fisiologi

Sebenarnya, keadaan tubuh badan menggigil atau bergetar kadangkala ialah normal.

Contohnya, jika anda melunjurkan kedua-dua tangan ke depan, tangan anda pasti akan bergetar sedikit. Getaran ini boleh menjadi lebih ketara dalam sesetengah situasi seperti:

Semakin meningkat usia

Semasa anda letih, cemas, tertekan atau marah

Suasana yang sejuk

Selepas minum
minuman yang berkafein
 atau merokok

Kadang-kadang, getaran tubuh yang kita rasakan merupakan isyarat daripada badan yang menunjukkan bahawa anda memerlukan rehat, makan,  atau perlu mengurangkan kafein dan sebagainya.

2. Keadaan neurologi

Beberapa keadaan neurologi yang boleh menyebabkan tangan menggeletar ialah:

a) Sklerosis berbilang

Ramai orang yang didiagnosis dengan keadaan ini akan mengalami sedikit getaran tubuh. Getaran sering berkembang apabila penyakit merosakkan sistem saraf pusat yang mengawal pergerakan.

b) Strok

Strok iskemia
berlaku apabila terdapat gumpalan darah menyekat saluran arteri, yang menghalang darah untuk sampai ke otak.

Ini boleh mengakibatkan kerosakan berterusan pada laluan neurologi dan menyebabkan getaran.

c) Parkinson

Getaran merupakan
tanda awal penyakit Parkinson
. Biasanya, Parkinson terjadi pada orang yang berusia di atas 65 tahun.

Berbeza dengan tremor esensial, tangan penderita Parkinson akan selalu bergetar meskipun dalam keadaan rehat. Tangan bergetar akan menjadi lebih ketara semasa tekanan atau emosi yang kuat.

d) Kecederaan otak traumatik

Kecederaan fizikal
pada otak juga boleh merosakkan saraf yang berperanan dalam mengkoordinasikan pergerakan tubuh. Tangan menggeletar boleh berlaku apabila kecederaan mempengaruhi saraf tertentu.

3. Gangguan pergerakan

Salah satu gangguan pergerakan yang biasa dijumpai ialah
tremor
esensial. Faktor terjadinya
tremor
esensial masih belum diketahui sepenuhnya, tetapi saintis percaya ia berkait dengan genetik dan usia.

Getaran biasanya mempengaruhi kedua-dua belah badan, tetapi akan nampak lebih ketara pada tangan yang dominan.

4. Kesan sampingan ubat-ubatan

Ubat-ubatan tertentu juga boleh mengakibatkan getaran termasuklah:

Sebilangan ubat penyakit lelah

Amfetamin

Kafein yang diambil berlebihan

Kortikosteroid

Ubat-ubatan yang digunakan untuk merawat penyakit psikiatri dan neurologi

Dapatkan nasihat daripada doktor anda jika anda mempunyai getaran akibat kesan sampingan ubat-ubatan sebelum berhenti mengambil ubat tersebut.

5. Keadaan psikiatri

Gangguan psikiatri yang kerap dikaitkan dengan tangan bergetar ialah kemurungan, kecelaruan keresahan, serangan panik atau
gangguan tekanan pasca-trauma (PTSD).

Gejalanya berbeza mengikut individu tetapi sering bermula secara tiba-tiba dan boleh mempengaruhi semua bahagian badan.

Getaran tubuh lebih ketara pada masa tekanan dan berkurang atau hilang sepenuhnya ketika tekanan berkurangan.

Masalah kesihatan lain yang berkait dengan tangan bergetar

Terdapat beberapa masalah kesihatan yang lain berkait dengan keaadaan ini seperti:

Gangguan degeneratif yang diwarisi seperti ataksia keturunan

Penyalahgunaan alkohol
atau penarikan diri daripada alkohol

Keracunan merkuri

Hipertirodisme, atau tiroid yang terlalu aktif

Kegagalan hati atau buah pinggang

Konklusi

Walapun ia tidak membawa maut, tetapi keadaan ini boleh mengganggu kehidupan seharian anda.

Anda haruslah mendapatkan rundingan daripada doktor sekiranya keadaan anda semakin teruk dari masa ke masa atau mempengaruhi aktiviti harian anda.